
ΕΛΛΗΝΙΚΗ ΔΗΜΟΚΡΑΤΙΑ

ΠΕΡΙΦΕΡΕΙΑ ΝΟΤΙΟΥ ΑΙΓΑΙΟΥ

ΓΕΝΙΚΗ Δ/ΣΗ ΕΣΩΤΕΡΙΚΗΣ ΛΕΙΤΟΥΡΓΙΑΣ

Τμήμα Συλλογικών Οργάνων 

Γραμματεία Περιφερειακού Συμβουλίου Νοτίου Αιγαίου 

Ταχ. Δ/νση : Πλ. Τσιροπινά – Ερμούπολη,  Σύρος  

Τ.Κ. 84 100 

Τηλ: 22813-61512 / 22813-61513 

Συνεδρίαση 2η/ 3-2-2012

ΑΠΟΦΑΣΗ ΥΠ’ ΑΡΙΘΜΟΝ  9/2012

ΠΟΥ ΕΧΕΙ ΚΑΤΑΧΩΡΗΘΕΙ ΣΤΟ ΥΠ’ ΑΡΙΘΜΟΝ 20  ΠΡΑΚΤΙΚΟ ΤΗΣ 

ΑΠΟ 3.2.2012 ΣΥΝΕΔΡΙΑΣΗΣ 

ΤΟΥ ΠΕΡΙΦΕΡΕΙΑΚΟΥ ΣΥΜΒΟΥΛΙΟΥ ΝΟΤΙΟΥ ΑΙΓΑΙΟΥ, 

ΑΠΟΣΠΑΣΜΑ ΤΗΣ ΟΠΟΙΑΣ ΠΑΡΑΤΙΘΕΤΑΙ ΩΣ ΑΚΟΛΟΥΘΩΣ:

Στην  Ρόδο σήμερα την 3 Φεβρουαρίου 2012 και ώρα 10:00,  στην αίθουσα Ροδίνη του Δήμου Ρόδου, συνήλθαν σε ειδική συνεδρίαση τα μέλη του Περιφερειακού Συμβουλίου Νοτίου Αιγαίου  δυνάμει της με αριθμ. πρωτ. σε ορθή επανάληψη 2059/77/10-1-12  προσκλήσεως και σε συνδυασμό με το υπ’ αριθμ. 5515/254/19-1-2012 έγγραφο του Προέδρου του Περιφερειακού Συμβουλίου Νοτίου Αιγαίου κ. Γεώργιου Γκούφα που δημοσιεύθηκε και επιδόθηκε  νόμιμα και εμπρόθεσμα, στον κάθε Περιφερειακό Σύμβουλο, σύμφωνα με τις διατάξεις του άρθρου 167 παρ. 2 του Ν. 3852/2010. 

ΠΑΡΟΝΤΕΣ:

Ο Περιφερειάρχης Νοτίου Αιγαίου κ. Γιάννης Μαχαιρίδης

Οι Αντιπεριφερειάρχες Νοτίου Αιγαίου κ. Φώτης Χατζηδιάκος (Δωδ/σου) και

 κ. Γεώργιος Πουσσαίος (Κυκλάδων)

Ο Πρόεδρος του Περιφερειακού Συμβουλίου κ. Γεώργιος Γκούφας

Ο Αντιπρόεδρος του Περιφερειακού Συμβουλίου κ. Ιωάννης Γιαννακάκης

Ο Γραμματέας του Περιφερειακού Συμβουλίου κ. Νικόλαος Χρυσόγελος

Τα μέλη του Περιφερειακού Συμβουλίου: 

ΠΕΡΙΦΕΡΕΙΑΚΗ  ΕΝΟΤΗΤΑ ΚΩ 

	1
	Έψιμος Στέργιος 

	2
	Καμπανής Ιωάννης 

	3
	Σβύνου Ειρήνη

	4
	Κυπραίου Μαρία


ΠΕΡΙΦΕΡΕΙΑΚΗ ΕΝΟΤΗΤΑ ΚΑΡΠΑΘΟΥ 

	5
	Ερωτόκριτος Μιχαήλ


ΠΕΡΙΦΕΡΕΙΑΚΗ ΕΝΟΤΗΤΑ ΚΑΛΥΜΝΟΥ 

	6
	Κατσοτούρχης Γεώργιος 

	7
	Σταυλάς Κωνσταντίνος 

	8
	Περδικάρης Ιωάννης


ΠΕΡΙΦΕΡΕΙΑΚΗ ΕΝΟΤΗΤΑ ΡΟΔΟΥ 

	9
	Διακοσταυριανού  - Σώζου Δέσποινα 

	10
	Παμπάκας Σωτήριος

	11
	Δρακιού Μιχαήλ

	12
	Φάκκα – Βασιλαράκη Ζηνοβία

	13
	Φτακλάκη Παρασκευή – Ελευθερία 

	14
	Χατζηιωάννου Αντώνιος 

	15
	Μουτάφη Δέσποινα 

	16
	Παπατσή Ευαγγελία

	17
	Πόκκιας Γεώργιος 

	18
	Κόκκινος Χαράλαμπος

	19
	Παλλάς Εμμανουήλ

	20
	Ζωγραφίδης Γεώργιος 


	21
	Καφαντάρη Ευθαλία 

	22
	Γιαννακάκης Ιωάννης

	23
	Συρμαλένιος Νικόλαος 

	24
	Χρυσόγελος Νικόλαος


ΠΕΡΙΦΕΡΕΙΑΚΗ ΕΝΟΤΗΤΑ ΣΥΡΟΥ 

	25
	Μακρυωνίτης Γεώργιος

	26
	Γρυπάρης Δημήτριος


ΠΕΡΙΦΕΡΕΙΑΚΗ ΕΝΟΤΗΤΑ ΚΕΑΣ – ΚΥΘΝΟΥ 

	27
	Κοκιασμένος Αντώνης 


ΠΕΡΙΦΕΡΕΙΑΚΗ ΕΝΟΤΗΤΑ ΜΗΛΟΥ 

	28
	Χρυσαφίδης Παύλος 

	29
	Ηλιάκης Πέτρος


ΠΕΡΙΦΕΡΕΙΑΚΗ ΕΝΟΤΗΤΑ ΝΑΞΟΥ 

	30
	Γκούφας Γεώργιος 

	31
	Θεόφιλος Λάζαρος 

	32
	Δαδάος Μάρκος 

	33
	Σιγάλας Ευάγγελος 


ΠΕΡΙΦΕΡΕΙΑΚΗ ΕΝΟΤΗΤΑ ΤΗΝΟΥ 

	34
	Βίλλας Ματθαίος 


ΠΕΡΙΦΕΡΕΙΑΚΗ ΕΝΟΤΗΤΑ ΜΥΚΟΝΟΥ 

	35
	Μαργάρας Βασίλειος 

	36
	Κουκάς Κωνσταντίνος 


ΠΕΡΙΦΕΡΕΙΑΚΗ ΕΝΟΤΗΤΑ ΑΝΔΡΟΥ 

	37
	Λοτσάρης Δημήτριος


ΠΕΡΙΦΕΡΕΙΑΚΗ ΕΝΟΤΗΤΑ ΘΗΡΑΣ 

	38
	Μάϊνας Ηλίας 

	39
	Καραμολέγκου Ιουλία 


ΑΠΟΝΤΕΣ

ΠΕΡΙΦΕΡΕΙΑΚΗ  ΕΝΟΤΗΤΑ ΚΩ 

	1
	Βαρκάς Θεοδόσιος


ΠΕΡΙΦΕΡΕΙΑΚΗ ΕΝΟΤΗΤΑ ΚΑΛΥΜΝΟΥ 

	2
	Καλαθιανάκης Άγγελος 

	3
	Μαραγκός Δημήτριος 


ΠΕΡΙΦΕΡΕΙΑΚΗ ΕΝΟΤΗΤΑ ΡΟΔΟΥ 

	4
	Λίσγος Φίλιππος

	5
	Μπαφίτη Ανδριάννα Γεωργία

	6
	Κρεμαστινός Δημήτριος 

	7
	Διάκος Αναστάσιος


ΠΕΡΙΦΕΡΕΙΑΚΗ ΕΝΟΤΗΤΑ ΣΥΡΟΥ 

	8
	Παπαμανώλης Γεώργιος 


	ΠΕΡΙΦΕΡΕΙΑΚΗ ΕΝΟΤΗΤΑ ΠΑΡΟΥ 

9
	Τζανακόπουλος Παντελής 

	10
	Μπιζάς Κωνσταντίνος 


ΠΕΡΙΦΕΡΕΙΑΚΗ ΕΝΟΤΗΤΑ ΑΝΔΡΟΥ 

	11
	Ίσσαρης Κωνσταντίνος 


ΠΕΡΙΦΕΡΕΙΑΚΗ ΕΝΟΤΗΤΑ ΘΗΡΑΣ 

	12
	Σταματόπουλος Γεώργιος 


Χρέη υπηρεσιακής Γραμματείας, άσκησαν οι κάτωθι υπάλληλοι του Τμήματος Συλλογικών Οργάνων της Περιφέρειας Νοτίου Αιγαίου : 

· Καραπιπέρη Μαρία

· Καβαλάρη Άννα 

· Παπαϊωάννου Αργυρώ 

  όπως αυτοί ορίστηκαν με την υπ’ αριθμ. πρωτ. 133/2011 απόφαση Περιφερειάρχη Νοτίου  Αιγαίου

Αφού διαπιστώθηκε η απαρτία, ο Πρόεδρος του Περιφερειακού Συμβουλίου Νοτίου Αιγαίου, κήρυξε την έναρξη της ειδικής συνεδρίασης και στην συνέχεια θέτει προς συζήτηση στο σώμα το θέμα της ημερήσιας διάταξης με τίτλο: 

ΘΕΜΑ   1  :  «Απολογισμός απ’ τον κ. Περιφερειάρχη των πεπραγμένων έτους 2011 της Περιφερειακής Αρχής Νοτίου Αιγαίου».  

Στην συνέχεια δίνει το λόγο στον κ. Περιφερειάρχη ο οποίος ανάφερε τα εξής : 

«Συμπληρώνοντας ένα χρόνο θητείας δίνουμε σήμερα λόγο στην τοπική κοινωνία για τα έργα και τις δράσεις μας. 

Είμαστε εδώ, για να λογοδοτήσουμε απέναντι στους εντολείς μας, τους Νοτιοπελαγίτες, όχι επειδή μας το επιβάλλει ο νόμος, αλλά διότι αυτή είναι η ελάχιστη ηθική και πολιτική υποχρέωση που έχουμε προς τους συμπολίτες μας, αυτούς που μας εξουσιοδότησαν να υπηρετήσουμε τον τόπο και να υπερασπιστούμε τα συμφέροντά τους. 

Μέσα από τη διαδικασία του απολογισμού έργων και δράσεων, υπηρετούμε θεμελιώδεις έννοιες της δημοκρατίας, όπως η λογοδοσία, ο δημόσιος διάλογος, η έκθεση στην κρίση και ο έλεγχος για τα πεπραγμένα όλων μας. 

Πρέπει να υπογραμμιστεί, ότι όλοι μας, η περιφερειακή αρχή και το σύνολο των παρατάξεων, δεν υπεκφύγαμε από την υποχρέωση της καθημερινής κοινωνικής λογοδοσίας, να δίνουμε δηλαδή αναφορά στους συμπολίτες μας για το έργο μας, τις προτάσεις μας, τη δραστηριότητά μας και τα αποτελέσματα των προσπαθειών μας. 

Η σημερινή διαδικασία έχει μια ιδιαιτερότητα. Καλούμαστε να κάνουμε τον συνολικό απολογισμό του έργου μας, αλλά ταυτόχρονα και του ιδίου του θεσμού της αιρετής Περιφέρειας, όπως λειτούργησε τους πρώτους δώδεκα μήνες. 

Να δώσουμε απαντήσεις στα ερωτήματα, ποιες ήταν οι προσδοκίες μας, τι κερδίσαμε, τι μένει να κάνουμε, για ποια πράγματα πρέπει να παλέψουμε και ποιο είναι το αύριο που οραματιζόμαστε για τα νησιά μας και για τη λειτουργία του θεσμού. 

Μια επιγραμματική και συμπυκνωμένη απάντηση στο ερώτημα “τι έγινε τον πρώτο χρόνο της θητείας μας», θα μπορούσε να ήταν “κτίζαμε και χτίζουμε τον θεσμό”. 

Δεν είναι όμως έτσι. Είναι πολύ και πολλά περισσότερα αυτά που σφράγισαν τους πρώτους δώδεκα μήνες της θητείας μας. 

Θέλαμε η διοικητική μεταρρύθμιση να είναι μιας πλήρης ανατροπή της υφισταμένης δομής και λειτουργίας του κράτους. 

Θέλαμε να κοπεί ο ομφάλιος λώρος που συνδέει την αυτοδιοίκηση με την κεντρική εξουσία και να απαλλαγούμε από την πολιτική πατρωνία και την “στοργική” αγκαλιά των εκάστοτε κυβερνόντων που μας δείχνουν πάντα σαν το μαύρο πρόβατο που θα δέχεται όλα τα πυρά.

Διεκδικήσαμε έναν άλλο τρόπο διοίκησης, αποκεντρωμένο με ισχυρή και ανεξάρτητη αυτοδιοίκηση, με ένα κράτος- επιτελικό, ένα κράτος στρατηγείο, ευέλικτο και αποτελεσματικό, με αποκέντρωση του συνόλου των αρμοδιοτήτων που δεν έχουν συνταγματικό κώλυμα. 

Θέλαμε τα όργανα της αυτοδιοίκησης να γίνουν ουσιαστικά κέντρα λήψης αποφάσεων, με ενδυναμωμένους θεσμούς Περιφερειακής και Δημοτικής δημοκρατίας στον νησιωτικό χώρο, που θα φέρνουν τους πολίτες κοντά στα κέντρα λήψης των αποφάσεων. 

Ξεκαθαρίσαμε πως ο Δήμος, το νησί και η εξυπηρέτηση των κατοίκων του πρέπει να είναι στο επίκεντρο της Διοικητικής μεταρρύθμισης, και προτείναμε να μεταφερθεί το σύνολο των αρμοδιοτήτων στην αυτοδιοίκηση, ώστε ο πολίτης στην κάθε γωνιά της περιφέρειας να απολαμβάνει τουλάχιστον ίδιες και ίσες υπηρεσίες με αυτές της στεριανής Ελλάδας και να επιλύει τα προβλήματά του στον ίδιο του τον τόπο. 

Δεν παρεκκλίναμε ποτέ απ’ αυτές τις θέσεις και τις υπερασπιζόμαστε κάθε μέρα ως περιφερειακή αρχή. 

Είναι αλήθεια πως τα βήματα που έγιναν ήταν φοβικά και στην πράξη αποδείχθηκαν άτολμα, και αυτό γιατί μετά τη μεταρρύθμιση στην αυτοδιοίκηση δεν έγινε το πιο τολμηρό βήμα: δεν ακολούθησε ο «Καλλικράτης» στην κεντρική διοίκηση, με επανακαθορισμό του συνόλου των αρμοδιοτήτων και την ορθολογική κατανομή τους μεταξύ κράτους και επιπέδων αυτοδιοίκησης.

Έτσι συνέβη αυτό που ξένισε και θύμωσε πολλούς: Μια πτωχευμένη χώρα να κυβερνάται σήμερα από μια κυβέρνηση «εθνικής σωτηρίας», όπως αποκαλείται, αποτελούμενη από πενήντα και πλέον μέλη. 

Ούτε ένα συμβολικό μήνυμα δεν μπόρεσε να περάσει η κεντρική διοίκηση στην καθημαγμένη οικονομικά κοινωνία.

Ακόμα κι αν ήθελε, δεν μπορούσε. Έχει μάθει να λειτουργεί ταμπουρωμένη σε ελάχιστα οικοδομικά τετράγωνα της πρωτεύουσας. 

Σήμερα και μέσα στην δύσκολη αυτή συγκυρία μπαίνει ξανά στο τραπέζι του διαλόγου και τις διαβούλευσης η μεταρρύθμιση στην διοίκηση και το επιτελικό κράτος. 

Η Περιφέρεια Νοτίου Αιγαίου είναι πρωτοπόρος στην κατάθεση προτάσεων για τον πραγματικό και βαθύ εκσυγχρονισμό της δημόσιας διοίκησης και της ισχυροποίησης των νέων θεσμών. 

Το Νότιο Αιγαίο είναι η αφετηρία και το σημείο εκκίνησης σημαντικών πρωτοβουλιών, ώστε το νέο κύμα των μεταρρυθμίσεων, των διορθώσεων και των βελτιώσεων του νομικού πλαισίου να έχουν μετρήσιμο αποτέλεσμα στο νησιωτικό μας χώρο. 

Το πιστεύαμε ακράδαντα από την περίοδο της διαβούλευσης για τον Καλλικράτη, στην ίδια θέση παραμένουμε μέχρι σήμερα αταλάντευτοι: Αν η διοικητική μεταρρύθμιση δεν πετύχει στο Αιγαίο δεν θα πετύχει πουθενά. 

Έστω και τώρα, πρέπει η κυβέρνηση να πάρει την μεγάλη απόφαση, χωρίς ημίμετρα, μετέωρα βήματα και θεσμικά μερεμέτια. 

Το σημερινό μοντέλο του κεντρικού κράτους απέτυχε χρεοκόπησε και πρέπει να αντικατασταθεί.

Είχαμε επισημάνει πως το μοντέλο σύμφωνα με το οποίο η Περιφερειακή ανάπτυξη σχεδιάζεται και προγραμματίζεται από το κέντρο, είναι συγκεντρωτικό και αντιδημοκρατικό.

Ζήσαμε, για παράδειγμα, την χωρίς διαβούλευση σύνταξη και προσπάθεια επιβολής του Εθνικού χωροταξικού. 

Είναι λοιπόν τώρα η ώρα, η χώρα να πορευτεί μπροστά ακολουθώντας όλες τις άλλες Ευρωπαϊκές χώρες όπου το Επιτελικό κράτος, οι ισχυροί περιφερειακοί και τοπικοί θεσμοί έχουν πλέον παγιωθεί ως αυτονόητες δομές. 

Κυρίες και κύριοι συνάδελφοι, 

Από την πρώτη μέρα ανάληψης των καθηκόντων μας, οφείλαμε να τηρήσουμε μια θεμελιώδη προγραμματική μας δέσμευση. 

Οι δύο τόποι, Κυκλάδες και Δωδεκάνησα, να γίνουν ένας. Να εμπεδωθεί, σε πολιτικό και κοινωνικό επίπεδο, η περιφερειακή συνείδηση.

Να πειστούν οι Νοτιοπελαγίτες ότι δεν τους συνδέει μόνο το Αιγαίο, αλλά και η κοινή τους μοίρα, τα κοινά προβλήματα, τα ίδια όνειρα, οι ίδιες δίκαιες διεκδικήσεις. 

Σαν περιφερειακή αρχή, υπηρετήσαμε αυτήν την προτεραιότητα καθημερινά, με τις πράξεις μας, τις συμπεριφορές μας, αλλά και με ουσιαστικές κινήσεις. 

Η κατανομή, για παράδειγμα, των έξι Γενικών Διευθύνσεων, τρεις στη Σύρο - τη διοικητική έδρα της Περιφέρειας, και τρεις στη Ρόδο - στον μεγαλύτερο οικονομικό και αναπτυξιακό πόλο του Αιγαίου, ήταν μια απόφαση με ισχυρό συμβολικό περιεχόμενο, πέρα από την πρακτική της αξία. 

Η Περιφέρεια είναι μια διοικητική οντότητα που λειτουργεί ενιαία, με όρους ισοτιμίας και ότι οι δύο τόποι έχουν ίδιο μερίδιο ευθύνης στην αναπτυξιακή τους πορεία. 

Αυτή η κατανομή δεν έχει γίνει σε καμιά άλλη Περιφέρεια της χώρας, και δεν έγινε από μόνη της, ή τυχαία.

Με γνώμονα πάντα τη βελτίωση της λειτουργίας του θεσμού στο Νότιο Αιγαίο, μπορούμε ακόμα να συζητήσουμε και να τολμήσουμε τη διεκδίκηση της διοικητικής αυτονομίας των δύο πρώην Νομαρχιών, με τις αντίστοιχες περιφερειακές ενότητες στο πρότυπο των πρώην επαρχείων, πάντα υπό τη θεσμική «ομπρέλα» της αιρετής Περιφέρειας.

Να είναι όμως κάτι ξεκάθαρο: Το ότι διεκδικούμε διορθώσεις και βελτιώσεις στο θεσμικό πλαίσιο δεν σημαίνει ότι επιδιώκουμε το πισωγύρισμα και την ακύρωση ενός σημαντικού κεκτημένου, όπως είναι η διοικητική μεταρρύθμιση. 

Σίγουρα, μέσα σ αυτήν την δύσκολη συγκυρία, θα πρέπει κανείς να προσαρμοστεί, και κυρίως να συμβάλει στην προσπάθεια εξόδου από αυτή την κρίση, παρά τις δυσκολίες που συναντήσαμε σαν θεσμός, μιας και έπρεπε σαν διάδοχο σχήμα της Νομαρχιακής Αυτοδιοίκησης και της κρατικής Περιφέρειας, να διαμορφώσουμε τις νέες δομές. 

Οι ιδιαιτερότητες της Περιφέρειάς μας, με διάσπαρτες υπηρεσίες σε 12 Περιφερειακά διαμερίσματα, επέβαλαν να καταβάλλουμε μεγάλη προσπάθεια για την οργάνωσής τους, με τον καλύτερο δυνατό τρόπο. 

Η έλλειψη προσωπικού στέκεται εμπόδιο σε αυτήν την προσπάθεια, είναι όμως αλήθεια, ότι η εμπειρία έστω και του λίγου προσωπικού - και γιατί όχι η φιλοτιμία - βοήθησαν στο στήσιμο των νέων υπηρεσιών και στην καλή λειτουργία τους, προκειμένου να μην ταλαιπωρούνται οι πολίτες.

Το προσωπικό μας συρρικνώθηκε από 667 σε 516 υπαλλήλους, και συναντάμε τεράστια προβλήματα σε κρίσιμες υπηρεσίες, κυρίως στην καλή λειτουργία των περιφερειακών ενοτήτων (πρώην Επαρχείων). 

Η αναστολή δε της πρόσληψης μόνιμου προσωπικού θα δυσχεράνει ακόμα περισσότερο την προσπάθειά μας. 

Προκειμένου να μπορέσουν οι περιφερειακές υπηρεσίες να λειτουργήσουν αποτελεσματικά, ενδεχομένως να αποτελεί μονόδρομο η ανασυγκρότηση και κυρίως η σύμπτυξη υπηρεσιακών μονάδων. 

Επίσης σε επίπεδο διοίκησης, η σύνταξη και υποβολή για ένταξη στο πλαίσιο της ηλεκτρονικής διακυβέρνησης των προτάσεών μας για «ηλεκτρονική Περιφέρεια», θα είναι η μεγάλη τομή, με στόχο να μηδενίσουμε χρόνους και αποστάσεις, διασφαλίζοντας τη δυνατότητα πρόσβασης του πολίτη, από οποιοδήποτε σημείο, στις υπηρεσίες της Περιφέρειας. 

Με στόχο τον ορθολογισμό των δαπανών, κυρίως αυτών που αφορούσαν όχι τόσο στην λειτουργία όσο στην στέγαση, κατορθώσαμε κυρίως στο περιφερειακό διαμέρισμα Κυκλάδων, να μειώσουμε τις δαπάνες σε ποσοστό 45%.

Παραλάβαμε, για μεν τις Κυκλάδες, δεσμεύσεις προγράμματος σε έργα και δράσεις προϋπολογισμού 11.550.000 - με ταμειακό υπόλοιπο 7.750.000 ευρώ, και στα Δωδεκάνησα, έργα και δράσεις προϋπολογισμού 19.457.000, με ταμειακό υπόλοιπο 23.872.000 ευρώ. 

Συντάξαμε το νέο τεχνικό πρόγραμμα με στόχο κυρίως το κλείσιμο του ανοίγματος και την υλοποίηση των υπολειπόμενων έργων, αλλά κυρίως στοχεύοντας στην μεγάλη δεξαμενή των Ευρωπαϊκών πόρων, γνωρίζοντας πως το ύψος των εθνικών  πόρων για υποδομές είναι ελάχιστο. 

Οφείλουμε να αναγνωρίσουμε πως στυλοβάτες στην προσπάθεια μας για αξιοποίηση των Ευρωπαϊκών πόρων υπήρξαν οι υπηρεσίες προγραμματισμού και ανάπτυξης, οι τεχνικές μας υπηρεσίες και η Διαχειριστική Αρχή, η συμβολή της οποίας υπήρξε καθοριστική.

Προσπαθήσαμε και συνεχίζουμε την προσπάθεια μας, με δεδομένη την ένταξη μας στον ΣΤΟΧΟ 2, που δημιουργεί πρόσθετα προβλήματα εξεύρεσης  και μεταφοράς πόρων. 

Κατορθώσαμε όμως να υπάρξει από το Πρόγραμμα Περιβάλλοντος εκχώρηση σημαντικών πόρων, και συνεχίζουμε την ίδια προσπάθεια και για άλλα τομεακά προγράμματα. 

Η Αιρετή Περιφέρεια απέδειξε με το ελάχιστο προσωπικό και μέσα στην δεδομένη συγκυρία πως είναι ο θεσμός που δικαίωσε την επιλογή αποκέντρωσης των συγκεκριμένων αρμοδιοτήτων (ΕΣΠΑ  και αναπτυξιακού νόμου). 

Με συλλογική δουλειά και προσήλωση στους στόχους μας, πετύχαμε η Περιφέρειά μας να αποτελεί σήμερα έναν δυναμικό και αποτελεσματικό πολιτικό και διοικητικό οργανισμό, κατακτώντας την πρωτιά, πανελλαδικά, σε απορροφήσεις πόρων του ΕΣΠΑ, ξεπερνώντας το 73%. 

Ενδεικτική επίσης είναι η εξέλιξη του Τεχνικού μας Προγράμματος:

423 έργα συνολικού προϋπολογισμού 205 εκατ. ευρώ περίπου.

132 έργα έχουν ολοκληρωθεί, προϋπολογισμού 48 εκατ. ευρώ.

158 έργα είναι σε εξέλιξη, προϋπολογισμού 110 εκατ. ευρώ.

Και συνεχίζουμε με 131 νέα έργα, προϋπ. 47 εκατ. ευρώ.

Γνωρίζαμε πως οι προσδοκίες των νησιωτών από τον θεσμό είναι μεγάλες γιατί θεωρούν ότι μπορούν να προσβλέπουν στην αιρετή Περιφέρεια για την επίλυση του συνόλου σχεδόν των προβλημάτων τους. 

Από την καλή ακτοπλοϊκή σύνδεση των νησιών με τον εθνικό κορμό και την ενδοεπικοινωνία, την καλή λειτουργία των δομών υγείας, παιδείας, κ.τ.λ., έστω και εάν γνωρίζουν ότι δεν έχουμε την ευθύνη και την αρμοδιότητα. 

Να γιατί πρέπει συνεχώς να προσαρμόζουμε τις προτεραιότητες μας στις νέες ανάγκες που δημιουργούνται. 

Τώρα, μετά την ολοκλήρωση και παράδοση του Στρατηγικού Σχεδίου Ανάπτυξης της Περιφέρειας μας, θα πρέπει να δώσουμε σάρκα και οστά σε μια νέα προοπτική για την Περιφέρεια και τα νησιά μας.

Οι πολίτες περιμένουν πολλά από εμάς. Όχι μόνο από την Περιφερειακή αρχή αλλά από το σύνολο του Περιφερειακού Συμβουλίου. 

Σήμερα, με αφορμή τη συμπλήρωση ενός χρόνου θητείας και τη λογοδοσία, οφείλω να επαναλάβω αυτό που υπογράμμισα αμέσως μετά τις εκλογές του Νοεμβρίου του 2010. 

Είναι θετικό το γεγονός ότι οι Νοτιοπελαγίτες με τη ψήφο τους δεν εξαίρεσαν κανέναν, καμιά παράταξη, από την ευθύνη να υπηρετήσουμε το νέο θεσμό και φυσικά τις τοπικές μας κοινωνίες. 

Δεν είναι εύκολος ο δρόμος. Οι πιέσεις είναι πολλές και μεγάλες, γιατί μεγάλα είναι και τα προβλήματα και οι δυσκολίες που βιώνει ο πολίτης, ο επιχειρηματίας, ο μισθωτός, ο άνεργος, ο κάθε πολίτης. 

Σε αυτήν την δύσκολη οικονομική, κοινωνική και πολιτική συγκυρία, καλούμαστε κι εμείς να διαδραματίσουμε ρόλο στη διασφάλιση της κοινωνικής συνοχής και κοινωνικής προστασίας.

Κάθε άνεργος και κάθε επιχείρηση που κινδυνεύει, συνιστά πληγή στον ευαίσθητο κοινωνικό ιστό της νησιωτικής μας Περιφέρειας.

Να γιατί θα πρέπει να επαναπροσδιορίσουμε τους στόχους και ενδεχομένως και τον ρόλο μας. 

Στη σημερινή συγκυρία δεν είναι τόσο τα έργα υποδομής που θα ανακουφίσουν τον πολίτη και την κοινωνία. 

Μπορούν να διευκολύνουν την ζωή του, δεν λύνουν όμως το πρόβλημά του που είναι η δημιουργία προϋποθέσεων για απασχόληση.

Ακόμα και συμβολικής σημασίας δομές ή δράσεις, όπως το Κοινωνικό Παντοπωλείο, μπορεί να ανακουφίζουν συνανθρώπους μας, έχουμε όμως χρέος να κάνουμε τις υπερβάσεις μας. 

Βεβαίως, η Περιφέρειά μας είχε και έχει καθήκον να κινητοποιήσει την κοινωνία και να δηλώσει «παρούσα» σε κοινές κοινωνικές πρωτοβουλίες με τους Δήμους, την Εκκλησία και τους φορείς του τόπου. 

Όμως είναι ανάγκη μέσα σε αυτή την οικονομική συγκυρία να υπάρξει επανιεράρχηση στόχων και κυρίως προτεραιοτήτων προς όφελος της οικονομικής ανάπτυξης και της απασχόλησης.

Τα περιθώρια έχουν στενέψει κατά πολύ, οι ευκαιρίες είναι ελάχιστες έως μηδαμινές, οι διαθέσιμοι πόροι μειώνονται συνεχώς και οι εποχές των παχιών αγελάδων αποτελούν μακρινό παρελθόν. 

Με την ανεργία να γιγαντώνεται, οι αιρετές περιφέρειες και οι δήμοι καλούνται να αναλάβουν ενεργό ρόλο τόσο στο σχεδιασμό πολιτικών όσο και στην υλοποίηση δράσεων που θα συμβάλουν στην αντιμετώπιση του φαινομένου καθώς απαιτούνται συντονισμένες και στοχευμένες δράσεις.

Με επιστολή μου στον υπουργό Εσωτερικών έχω ζητήσει, στην αναθεώρηση του Καλλικράτη, να προβλεφθεί η απαιτούμενη «θεσμική ευελιξία» για τις περιφέρειες και τους δήμους, ώστε να μπορούν να χαράζουν  πολιτικές και να εφαρμόζουν δράσεις, με στόχο την ενίσχυση της απασχόλησης και της επιχειρηματικότητας σε περιφερειακό και τοπικό επίπεδο. 

Γνωρίζοντας πολύ καλά πως ανάπτυξη χωρίς εργασία και επιχειρηματικότητα δεν μπορεί να υπάρξει, ως Περιφέρεια αναδεικνύουμε την Απασχόληση ως εμβληματική πολιτική μας  για το 2012.

Πολύ σύντομα μάλιστα θα είμαστε σε θέση να παρουσιάσουμε την πρότασή μας στο πλαίσιο ενός ΟΛΟΚΛΗΡΩΜΕΝΟΥ  ΕΠΙΧΕΙΡΗΣΙΑΚΟΥ ΣΧΕΔΙΟΥ ΔΡΑΣΗΣ ΓΙΑ ΤΗΝ ΑΠΑΣΧΟΛΗΣΗ ΣΤΗΝ ΠΕΡΙΦΕΡΕΙΑ Νοτίου ΑΙΓΑΙΟΥ.

Ξέρουμε καλά, ότι όλα εξαρτώνται από την κεντρική διοίκηση, τα Υπουργεία δηλαδή, μιας και αυτά δεσμεύουν το μεγαλύτερο ποσοστό των πόρων και έχουν την αρμοδιότητα για τους αντίστοιχους τομείς.

Έτσι διαιωνίζεται, και σήμερα ακόμα, το παράδοξο, τα Υπουργεία να ασκούν Περιφερειακή Πολιτική και να διαθέτουν πόρους για αυτήν, εν αγνοία των περιφερειακών δομών.

Αυτό δυσκολεύει την υλοποίηση, από πλευράς περιφερειακών θεσμών, την άσκηση μιας ισορροπημένης περιφερειακής πολιτικής που οδηγεί στην συνοχή στο εσωτερικό της Περιφέρειας.

Μια ισορροπημένη περιφερειακή πολιτική στον νησιωτικό χώρο με βασικές προτεραιότητες την επίλυση των χρόνιων προβλημάτων, όπως το κρίσιμο περιβαλλοντικό τρίπτυχο νερά – λύματα – απορρίμματα, το πρόβλημα της προσπελασιμότητας  και της διασύνδεσης των νησιών μας  μεταξύ τους,  αλλά και με κομβικά σημεία της υπόλοιπης χώρας - Πειραιά, Θεσσαλονίκη, Βόλο, Ηράκλειο κλπ.

Η επίλυση των προβλημάτων υγείας, η υιοθέτηση και ενεργοποίηση του νησιωτικού εθνικού συστήματος υγείας και του νησιωτικού ΕΚΑΒ, αποτελούν για εμάς ύψιστη προτεραιότητα και διεκδικήσεις αδιαπραγμάτευτες. 

Κυρίες και κύριοι συνάδελφοι,

Η Περιφέρειά μας σε ένα άκρως ανταγωνιστικό περιβάλλον και με ένα παγκοσμιοποιημένο προϊόν, όπως ο τουρισμός, κατόρθωσε να ανταπεξέλθει στην πρόκληση με θετικά αποτελέσματα.

Αυτό οφείλεται, πέραν της ιδιαιτερότητας της περιοχής μας (48 νησιά - τουριστικοί προορισμοί, το φυσικό περιβάλλον κλπ.), και στην εγρήγορση του τοπικού μας δυναμικού (εργαζόμενοι, στελέχη, φορείς, επιχειρήσεις).

Αυτό βέβαια δεν μας εφησυχάζει. Χρειάζεται, και η Περιφέρεια μας όπως και οι άλλες δομές, να προχωρήσουμε σε αναδιοργάνωση, σε αναδιανομή και εκσυγχρονισμό. 

Η υπερσυγκέντρωση του μεγαλύτερου ποσοστού απασχόλησης στον τουρισμό, δημιουργεί στρεβλώσεις. 

Πρέπει να οδηγηθούμε σταδιακά σε αλλαγές, όχι μόνο δομικές, αλλά και συμπεριφορών και νοοτροπιών, που πολλές φορές είναι καθοριστικές. 

Για το λόγο αυτό σαν Περιφέρεια και σε συνεργασία με τους τοπικούς μας φορείς, περνάμε σταδιακά στη διαφοροποίηση και τον εμπλουτισμό του «προϊόντος» μας.

Δημιουργούμε τις προϋποθέσεις για ένα περιβάλλον που ευνοεί τη δημιουργία δικτύων συνεργασίας, με ανάδειξη των ιδιαιτεροτήτων της κάθε περιοχής και του κάθε νησιού, προωθώντας τα τοπικά μας προϊόντα που είναι συνδεδεμένα με τον τρόπο ζωής και τον πολιτισμό μας.

Τα αποτελέσματα αυτής της στρατηγικής μας επιλογής είναι ήδη ορατά και με την επιμονή μας σε αυτήν την πολιτική, είμαστε βέβαιοι ότι μπορούμε να προσβλέπουμε σε θεαματικές επιδόσεις, συνειδητοποιώντας όλοι πως ο πρωτογενής τομέας είναι αυτός από τον οποίο θα αντλήσουμε την προστιθέμενη αξία στο τουριστικό μας προϊόν. 

Και βεβαίως, πιστεύοντας ακράδαντα ότι ο πρωτογενής μας τομέας μπορεί να αποδειχθεί ένας ισχυρός αναπτυξιακός πόλος, που θα δίνει κίνητρα και θα ενθαρρύνει στο νέο να επιστρέψει στην παραγωγή. 

Κυρίες και κύριοι, 

Η Περιφέρεια Ν. Αιγαίου αντιλαμβανόμενη το ρόλο που μπορεί να παίξει στο πλαίσιο των νέων της ευθυνών, αναπτύσσει δυναμικές πολιτικές εξωστρέφειας με την οικοδόμηση συνεργασιών με άλλες περιφέρειες και με τη συμμετοχή της σε δίκτυα, forα και οργανισμούς τόσο σε εθνικό, ευρωπαϊκό, όσο και σε διεθνές επίπεδο. 

Αναπτύσσουμε μια ισχυρή φωνή μέσα στα ευρωπαϊκά και διεθνή κέντρα λήψης αποφάσεων, με σκοπό τη διεκδίκηση περισσότερων πόρων για τα νησιά μας και τη θεσμοθέτηση πολιτικών που θα συμβάλουν στην άμβλυνση των μειονεκτημάτων που απορρέουν από τη νησιωτικότητα. 

Η εκλογή του Περιφερειάρχη Νοτίου Αιγαίου στη θέση του αντιπροέδρου της CRPM, προσθέτει στη φαρέτρα μας ένα ακόμα πλεονέκτημα, ώστε το Νότιο Αιγαίο να είναι καταλύτης εξελίξεων, σε ένα κομβικό σημείο του διεθνούς διαλόγου και των αποφάσεων που πρόκειται να ληφθούν σε ευρωπαϊκό επίπεδο, εν όψει μάλιστα της προγραμματικής περιόδου «Ευρώπη 2020».

Η Περιφέρειά μας, πάλι βάση του ΑΕΠ της, θα παραμείνει στο Στόχο 2.

Γι’ αυτό κυρίαρχο μέλημά μας είναι η αύξηση της χρηματοδότησης για τα νησιά μας με την αξιολόγηση κι άλλων δεικτών, πέραν του ΑΕΠ, ως κριτήριο κατανομής πόρων. 

Για εμάς είναι σημαντικό να ληφθεί υπόψη ο δείκτης της νησιωτικότητας, δηλ. όλων εκείνων των παραμέτρων που δυσχεραίνουν την ανάπτυξη των νησιών μας. 

Για το λόγο αυτό θεωρούμε εξαιρετικά χρήσιμο να είμαστε συνομιλητές, χωρίς μεσολαβητές, με αξιωματούχους της Κομισιόν, όπως ο καθ’ ύλη αρμόδιος Επίτροπος Περιφερειακής Πολιτικής, Johannes Han, με τον οποίο έχουμε αναπτύξει μια εποικοδομητική σχέση και συνεργασία. 

Προγραμματίζουμε επίσης ως Περιφέρεια Ν. Αιγαίου τη διοργάνωση ενός αναπτυξιακού ευρωπαϊκού συνεδρίου με τη συμμετοχή των νησιωτικών περιφερειών και νησιωτικών κρατών της Ευρώπης, με σκοπό την αποτύπωση προτάσεων για την επόμενη προγραμματική περίοδο.

Είναι επίσης πολύ σημαντικό να οικοδομήσουμε σχέσεις συνεργασίας με περιφέρειες και φορείς Τρίτων Χωρών, με τις οποίες μπορούμε να συνεργαστούμε σε πολλούς τομείς, όπως είναι ο αγροτικός τομέας, ο τουρισμός, το περιβάλλον, ο πολιτισμός, κ.α.  καθώς και με χώρες που παρουσιάζουν μια δυναμική σε παγκόσμιο επίπεδο, όπως είναι η Ρωσία και η Κίνα. 

Σε αυτό το σημείο, πρέπει να γίνει αναφορά στη διοργάνωση του 1ου Ελληνορωσικού Επενδυτικού Συνεδρίου που αποτέλεσε μια δυναμική παρέμβαση της Περιφέρειας προωθώντας το τουριστικό μας προϊόν και συνολικά την επιχειρηματικότητα των νησιών μας. 

Επιπλέον, η διοργάνωση του Συνεδρίου επιβεβαίωσε την αγαστή και γόνιμη συνεργασία της Περιφέρειά μας, σε όλα τα επίπεδα, με τους εκπροσώπους των παραγωγικών μας τάξεων, ως εταίρων, σε ένα πλαίσιο αμοιβαίας κατανόησης και εμπιστοσύνης. 

Αγαπητοί συνάδελφοι, κυρίες και κύριοι,

Ο απολογισμός πεπραγμένων της περιφερειακής αρχής τίθεται στη διάθεσή σας και είναι πλέον αντικείμενο αυστηρής και δίκαιης κρίσης. 

Σας έχει ήδη διανεμηθεί και από σήμερα κιόλας θα αναρτηθεί στην ιστοσελίδα της Περιφέρειας, ώστε να γίνει κτήμα των πολιτών και να αξιολογηθεί από την κοινωνία μας. 

Υπό συνθήκες πρωτοφανούς πολιτικής, οικονομικής και κοινωνικής πίεσης, η Περιφέρεια Νοτίου Αιγαίου πέτυχε ένα σημαντικό έργο, για το οποίο οφείλω να ευχαριστήσω τους συνεργάτες μου, το σύνολο των μελών του Περιφερειακού Συμβουλίου για τη δημιουργική πίεση και έλεγχο που ασκούν και, βεβαίως, το σύνολο του ανθρώπινου δυναμικού που υπηρετεί στην Περιφέρειά μας, που καθημερινά υπερβάλλουν εαυτούς για να φέρουν σε πέρας το έργο τους. 

Δεσμευόμαστε σε κάθε συμπατριώτη μας ότι και τη νέα χρονιά, όσο ανυπέρβλητα κι αν μοιάζουν τα εμπόδια και οι δυσκολίες, τόσο περισσότερο η περιφερειακή αρχή θα εντείνει τις προσπάθειές της.

Δεν θα επιτρέψουμε, ακόμα και υπό τις ακραίες συνθήκες που επικρατούν στη χώρα μας και στο διεθνές περιβάλλον, το Νότιο Αιγαίο να στερηθεί το δικαίωμα και η δυνατότητα να πρωταγωνιστεί σε επιδόσεις και στις εξελίξεις. 

Να είναι μια Περιφέρεια πρότυπο αναπτυξιακής και κοινωνικής αναγέννησης. 

Το 2012 θα είναι ακόμα μια χρονιά σκληρής δουλειάς και καθημερινής διεκδίκησης για τα συμφέροντα των νησιών μας και για τη ζωή των κατοίκων τους, στους οποίους έχουμε χρέος να εμπνέουμε ασφάλεια, σιγουριά και πίστη για ένα αύριο με προοπτική. 

Σας ευχαριστώ»

Στην συνέχεια ο Πρόεδρος έδωσε το λόγο στον Αντιπεριφερειάρχη Κυκλάδων κ. Γεώργιο Πουσσαίο ο οποίος ανέφερε τα εξής : 

«Για τη Περιφερειακή ενότητα Κυκλάδων το 2011 υπήρξε ένα έτος προσαρμογής στα νέα δεδομένα της εφαρμογής του «Καλλικράτη», εν μέσω μάλιστα μίας πολύ δύσκολης συγκυρίας για τη χώρα με οικονομικό και κοινωνικό αντίκτυπο. 

Υπό αυτό το πρίσμα η Περιφέρεια και στο χωρικό επίπεδο των Κυκλάδων εστίασε:

· Στην επιτάχυνση  και διαφάνεια διοικητικών πράξεων αδειοδοτήσεων

· Στη μείωση των δαπανών 

· Στη βελτίωση των παρεχόμενων υπηρεσιών και μείωση της γραφειοκρατίας

· Στην εξωστρέφεια, βελτίωση της ποιότητας και αύξηση της ανταγωνιστικότητας

· Στην επανεκκίνηση της παραγωγικότητας και προώθηση της καινοτομίας

· Στη συνεργασία με κοινωνικούς εταίρους και συμμετοχικά σχήματα για τη προώθηση της πράσινης ανάπτυξης.

Μετά την μετάβαση στην νέα Καλλικρατική Περιφέρεια Νοτίου Αιγαίου, στόχος μας ήταν να χρησιμοποιήσουμε την συσσωρευμένη γνώση και τα εργαλεία σχεδιασμού και υλοποίησης αναπτυξιακών προγραμμάτων χωρίς όμως να μεταφέρουμε την γραφειοκρατία του κεντρικού κράτους, την απουσία πολιτικής  αλλά και τις επιχορηγήσεις χωρίς σχεδιασμό της Ευρωπαϊκής Ένωσης. Όλα τα παραπάνω, πάντα με γνώμονα την επιτάχυνση του έργου ανάπτυξης μας.

Παράλληλα η μνημονιακή υποχρέωση καταγραφής των σημαντικότερων εμποδίων ιδιαίτερα σε θέματα νησιωτικότητας και αδειοδοτικών διαδικασιών έδωσε την ευκαιρία εντοπισμού και σχεδιασμού άρσης τους με συγκεκριμένες προτάσεις προς τα αρμόδια υπουργεία.

Επιμέρους απολογισμός των Στόχων

a) Απορροφητικότητα

Ένας από τους πρώτους στόχους που τέθηκε σε εφαρμογή σε συνάρτηση με τη δύσκολη οικονομική συγκυρία και την ανάγκη για ενίσχυση του αναπτυξιακού ρόλου της περιφέρειας ήταν η αύξηση της απορροφητικότητας πόρων της ΕΕ για την  πραγματοποίηση έργων, και την ενίσχυση εκείνων των δράσεων και της επιχειρηματικότητας που θα βελτίωνε την ανταγωνιστικότητα και κατά συνέπεια την οικονομική ανάπτυξη και την κοινωνική συνοχή σε τοπικό επίπεδο. Ένας στόχος που με βάση τα στοιχεία που παρατίθενται επιτεύχθηκε απόλυτα και βάση των επιδιώξεων μας και την αποτελεσματικότητας των υπηρεσιών. 

Συγκεκριμένα εντός του έτους, η απορροφητικότητα στο ΕΣΠΑ αυξήθηκε με αναφορά σε έργα που ήταν ώριμα και με την ένταξη νέων και καινοτόμων προτάσεων που έχουν σχέση με την αειφόρο ανάπτυξη. 

Όπως αναφέρθηκε με βάση τα συγκεντρωτικά στοιχεία, υπήρξε αύξηση της απορροφητικότητας, για το σύνολο των κονδυλίων που αφορούν τη Περιφέρεια ανεξαρτήτως του φορέα διαχείρισης των προγραμμάτων, η οποία έφτασε στο 67% σε επίπεδο Περιφέρειας αναδεικνύοντας την σε πρωταθλήτρια του συνόλου των Περιφερειών. 

Και αυτό μάλιστα όταν για το 2010 η απορροφητικότητα ήταν 31,8%. Σε ότι αφορά τώρα την απορροφητικότητα για τα κονδύλια που διαχειρίσθηκε η ΕΔΑ της Περιφέρειας Ν. Αιγαίου υπήρξε και εκεί σημαντική αύξηση και ειδικά για τις Κυκλάδες για το 2011 υπήρξε ένταξη έργων 51 εκ ευρώ όταν για το διάστημα 2009-2010 αυτή αφορούσε ένταξη έργων 41 εκ ευρώ (συνολικά 90 εκ ευρώ για τις Κυκλάδες και 99,4 εκ Ευρώ για τα Δωδεκάνησα). Από αυτά έχουν ήδη υπογραφεί συμβάσεις 5,2 εκ ευρώ και έχουν πραγματοποιηθεί πληρωμές ύψους 1,2 εκ ευρώ. 

Τέλος σε ότι αφορά τις ιδιωτικές επενδύσεις μέσω των εκάστοτε Αναπτυξιακών – Επενδυτικών Νόμων (Ν.2601/98 & Ν.3299/04), στο Νομό Κυκλάδων και για το έτος 2011 εγκρίθηκαν 15 επενδύσεις συνολικού προϋπολογισμού 2.143.405,35 ευρώ.

b) Δαπάνες

Η μείωση των δαπανών αποτέλεσε όχι μόνο επιβεβλημένη ανάγκη με βάση το δημοσιονομικό χρέος  της χώρας και των προβλέψεων του «Καλλικράτη» για οικονομική αυτονομία των αιρετών πλέον Περιφερειών αλλά και υποχρέωση εμάς των ιδίων για αποτελεσματική και χρηστή ταυτόχρονα διοίκηση σε όλα τα επίπεδα. Από τα αποτελέσματα επιβεβαιώθηκε ότι υπήρχαν σημαντικά περιθώρια μείωσης δαπανών τα οποία και σε σημαντικό βαθμό επιτεύχθηκαν. Μάλιστα σε συνδυασμό με τη μεταφορά συγκεκριμένων αρμοδιοτήτων στους δήμους η συνολική μείωση για το 2011 άγγιξε τα 17.376.852 ευρώ και συγκεκριμένα από 32.380.265,54 ευρώ οι συνολικές δαπάνες μειώθηκαν σε 15.003.413,15 ευρώ. Αναλυτικότερα:

· Ποσό 5.690.415 ευρώ περίπου αφορούσε δαπάνες επιδομάτων πρόνοιας ειδικών ομάδων που μεταφέρθηκαν ως αρμοδιότητα στους Δήμους. 

· Έγιναν νέες διακηρύξεις για την μίσθωση κτηρίων στέγασης των υπηρεσιών σε Άνδρο, Νάξο, Τήνο και Κέα. Στις Περιφερειακές ενότητες  της Θήρας και της Πάρου έχει ήδη δρομολογηθεί η μεταστέγαση των υπηρεσιών σε ιδιόκτητα κτήρια. Βάση των προτάσεων που κατατέθηκαν, υπάρχει μείωση της δαπάνης κατά 58% από 1/1/2012 (σε πραγματικά ποσά, η ετήσια δαπάνη από 993.159,56€ θα μειωθεί σε 300.000€).

· Σημαντική μείωση υπήρξε και σε επίπεδο  κοινών λειτουργικών δαπανών (τηλέφωνα, μεταφορές, ύδρευση, εκτυπώσεις, συνέδρια αμοιβές συντήρησης, καθαριότητα κ.α.) που ανήλθε στο ποσό περίπου των 786.000ευρώ. 

· Μείωση δαπανών υπήρξε σε επίπεδο προμηθειών κατά 286.308 ευρώ, ενώ παράλληλα μείωση δαπανών επιτεύχθηκε και σε επίπεδο δαπανών που αφορούσαν αμοιβές εποχιακού προσωπικού και συμβουλίων επιτροπών, υπερωριών, εισφορών, επιδότησης αγοράς κατοικίας, εξόδων μετακίνησης κ.ά. που έφτασε στο ποσό των 367.577 ευρώ. 

Για το 2012 η προσπάθεια θα συνεχισθεί και μάλιστα εκτιμάται περαιτέρω μείωση των δαπανών αρχικά μέσω της μείωσης των μισθωμάτων, και εν συνεχεία μέσω της μείωσης των λοιπών λειτουργικών δαπανών και των προμηθειών όσο αυτό είναι δυνατόν. Εκτιμάται όμως και μία αύξηση σε επίπεδο εισφορών λόγω αύξησης τους, και αμοιβών από τη πρόσληψη συμβασιούχων.

c) Αξιολόγηση των υπηρεσιών και καταγραφή των εν γένει προβλημάτων, μείωση της γραφειοκρατίας, εξυπηρέτηση του πολίτη.

Η εξυπηρέτηση του πολίτη δεν αποτελεί στόχο γιατί πολύ απλά αποτελεί υποχρέωση της περιφέρειας και του συνόλου του πολιτικού και υπηρεσιακού προσωπικού της. Με βάση την αρχή αυτή αναλήφθησαν διάφορες πρωτοβουλίες και δράσεις και σε υπηρεσιακό και σε πολιτικό επίπεδο σε επίπεδο περιφερειακής ενότητας Κυκλάδων.

Αρχικά αναλήφθηκε πρωτοβουλία ποσοτικής και ποιοτικής αξιολόγησης των υπηρεσιών της Περιφερειακής Ενότητας Κυκλάδων από την Δ/νση Εξυπηρέτησης του Πολίτη, η οποία βρίσκεται σε εξέλιξη. Πρόσφατα ανακοινώθηκε από το αρμόδιο υπουργείο η έναρξη της αντίστοιχης δράσης σε εθνικό επίπεδο. Συγκεκριμένα και με τη βοήθεια εξειδικευμένων ερωτηματολογίων συλλέχθηκαν και καταγράφηκαν ποιοτικά και ποσοτικά δεδομένα για τις υπηρεσίες καθώς επίσης προβλήματα και παράπονα και από τη μεριά των εργαζομένων και από αυτή των πολιτών. 

Παράλληλα και θέτοντας ως πρώτη προτεραιότητα τον πολίτη ξεκίνησε προσπάθεια να αντιμετωπισθεί το μείζον ζήτημα της γραφειοκρατίας για την υποβολή δικαιολογητικών μειώνοντας τον όγκο των απαιτούμενων δικαιολογητικών σε περιπτώσεις υποβολής αιτήσεων, ανανεώσεις αδειών κ.ά. 

d) Διαφάνεια και Ηλεκτρονική διακυβέρνηση

Σε μία πολυνησιωτική Περιφέρεια όπως η Περιφέρεια Ν. Αιγαίου η αποτελεσματικότητα της λειτουργίας της, που έχει αντίκτυπο στον αναπτυξιακό της ρόλο στη χρηστή διοίκηση καθώς στον ευρύτερο ρόλο της στην εξυπηρέτηση του πολίτη, εξαρτάται επιπλέον των ανωτέρω και από τη σωστή και ευρεία χρήση της τεχνολογίας και των εφαρμογών της. 

Άμεσα, από την έναρξη λειτουργίας της αιρετής Περιφέρειας Ν. Αιγαίου δόθηκε ιδιαίτερη έμφαση στις νέες τεχνολογίες στα πλαίσια της ηλεκτρονικής διακυβέρνησης και αναλήφθηκαν συγκεκριμένες πρωτοβουλίες με αποτέλεσμα να έχουν επιτευχθεί ήδη η ενοποίηση των πληροφοριακών συστημάτων των δύο περιφερειακών ενοτήτων, η έναρξη εφαρμογών παρακολούθησης έργων και γενικά η προμήθεια τεχνικών εφαρμογών, ως προϊόν υλοποίησης των προγραμματικών δεσμεύσεων μας. 

Σε εξέλιξη συνεχίζεται να βρίσκεται η εφαρμογή παρακολούθησης έργων, η προμήθεια της εφαρμογής «Law Plus» σχετικά με τις υποθέσεις τις  Δικάσιμους κ.ά. της  Orbit Α.Ε.. και προμήθεια τεχνικών εφαρμογών για τη Δ/νση Τεχνικών Έργων κατόπιν σχετικού αιτήματός τους.

Τέλος, λόγω των αναγκών που δημιουργήθηκαν στο α’ βαθμό Τοπικής Αυτοδιοίκησης για την επίσπευση των διαδικασιών ωρίμανσης έργων προκειμένου να χρηματοδοτηθούν από Ευρωπαϊκούς πόρους δημιουργήθηκαν ανάγκες υποστήριξης μικρών και μεγάλων νησιωτικών δήμων ή δήμων με ελλείψεις τεχνικού προσωπικού. Στις ανάγκες αυτές είτε μέσω τεχνικής υποστήριξης από τις υπηρεσίες της Περιφέρειας είτε μέσω της διάθεσης προσωπικού όπου αυτό ήταν εφικτό ανταποκρίθηκε άμεσα και σε πολιτικό και σε υπηρεσιακό επίπεδο η Περιφέρεια.

e) Παρεμβάσεις χάραξης πολιτικής και ανάληψη δράσεων και πρωτοβουλιών αναπτυξιακού περιεχομένου.

Η επιτυχία του αναπτυξιακού ρόλου της Περιφέρειας που συμπεριλαμβάνει την οικονομική ανάπτυξη, την κοινωνική συνοχή και την περιβαλλοντική προστασία προϋποθέτει πρωτοβουλίες και δράσεις που συνδυάζουν τη σύγχρονη πολιτική ματιά  και το όραμα για το τι και το πώς θέλουμε τα νησιά μας και το ρόλο που αυτά μπορούν να παίξουν στη παρούσα δύσκολη αυτή οικονομική συγκυρία καθώς και στα χρόνια που έρχονται. Στο πλαίσιο αυτό κινήθηκε το σύνολο των πρωτοβουλιών που αναλήφθηκαν σαν γραφείο αντιπεριφερειάρχη Κυκλάδων.

Διασύνδεση Νήσων 

Η παρούσα οικονομική κρίση σε συνδυασμό και με τις περιφερειακές εντάσεις και συγκρούσεις, ειδικά σε περιοχές από τις οποίες εξαρτάται η τροφοδοσία με πετρέλαιο των δυτικών χωρών, δημιουργεί δυσμενείς συνθήκες στον μεταφορικό κλάδο σε διεθνές επίπεδο και ειδικά στις ακτοπλοϊκές συγκοινωνίες που για την χώρα μας και ειδικά για την περιφέρεια μας αποτελούν το βασικότερο μέσο συμβολής στην ανάπτυξη. Η μεταφορά ανθρώπων και αγαθών σε συνδυασμό με τις ανάγκες που ικανοποιούνται, ορίζουν και τις συνέπειες που προκύπτουν από την έλλειψη ή τι μη ικανοποιητική ή αποτελεσματική εκτέλεση του συνόλου των μεταφορών που υλοποιούνται σε μία περιοχή. 

Η ανωτέρω εξειδίκευση και καταγραφή των χρόνιων προβλημάτων στη διασύνδεση των νησιών μας, σε συνδυασμό με τις προβλέψεις για δημιουργία δυσμενέστερων συνθηκών στο μέλλον και η ανάγκη για την εύρεση μίας λύσης που θα προλάβει και θα συμβάλλει στο συνολικό σχεδιασμό της αναπτυξιακής πορείας της Περιφέρειας μας, μας οδήγησε στην υποβολή μίας πρότασης. 

Η πρόταση αυτή αφορά συγκεκριμένα στην ανάπτυξη ενός δικτύου συνδυασμένων μεταφορών κατασκευάζοντας μικρής κλίμακας λιμενικές εγκαταστάσεις ή ενεργοποιώντας μετά από συντήρηση και επέκταση υφισταμένες λιμενικές εγκαταστάσεις προκειμένου να ενταχθούν στο δίκτυο των ήδη υπαρχόντων μεγάλων.

Οι συγκεκριμένες εγκαταστάσεις θα αφορούν την εξυπηρέτηση της σύνδεσης νησιών μεταξύ κοντινών τους σημείων με την κατάλληλη κατηγορία σκαφών, που ταυτόχρονα θα διαθέτουν φιλικά προς το περιβάλλον τεχνικά χαρακτηριστικά (Solar-Hybrid efficient marine technology). Η συχνότητα των πλόων θα διαμορφώνεται ανάλογα με την εποχή και την κίνηση που παρουσιάζεται.

Η εν λόγω πρόταση, έχει ήδη κατατεθεί στο Υπουργό, τον Υφυπουργό Ανάπτυξης, Ανταγωνιστικότητας και Ναυτιλίας και σε όλους τους ενδιαφερομένους αναμένοντας τα σχόλια τους για περαιτέρω κινήσεις.

         Αξιοποίηση Περιουσίας Κληροδοτημάτων Νήσου Σύρου

Η ανάγκη να αξιοποιηθεί η ακίνητη περιουσία των κληροδοτημάτων που στο μεγαλύτερο μέρος της είτε μένει αναξιοποίητη είτε η αξιοποίηση της είναι αναντίστοιχη της αξίας της οδήγησε στην ανάληψη πρωτοβουλίας προς την κατεύθυνση αυτή. 

Μάλιστα η όλη πρωτοβουλία έλαβε υπόψη της τα αναμενόμενα οφέλη που αυτή θα δημιουργήσει, καταρχάς στην αποκατάσταση και συντήρηση ακινήτων που αποτελούν πλούτο αρχιτεκτονικής κληρονομιάς για τα νησιά, κατά δεύτερον στην απασχόληση μέσω των εργασιών αποκατάστασης και κυρίως στον οικοδομικό κλάδο που διέρχεται κρίση και τρίτον στην γενικότερη οικονομική ανάπτυξη και απασχόληση μέσω των επενδύσεων αξιοποίησης που θα υλοποιηθούν.

Οι ενέργειες που έως τώρα υλοποιήθηκαν αφορούσαν μία συνάντηση που πραγματοποιήθηκε με εκπροσώπους των ΔΣ των Κληροδοτημάτων που εδρεύουν στην Σύρο και στην οποία παρουσιάσθηκε και προτάθηκε η δημιουργία ενός φορέα αξιοποίησης της κοινωφελούς περιουσίας  τους με σκοπό την αποκατάσταση και αξιοποίηση των ακινήτων που διαθέτουν, προκειμένου να αποφασίσουν αν καταρχάς την αποδέχονται. Στη συνέχεια τα ΔΣ μετά από συνεδριάσεις των ΔΣ που πραγματοποίησαν έκαναν καταρχάς δεκτή την εν λόγω πρόταση και απέστειλαν γραπτώς τις εν λόγω αποφάσεις . 

Στην συνέχεια αναλήφθησαν πρωτοβουλίες ενημέρωσης και πίεσης προς το αρμόδιο υπουργείο προκειμένου μέσω της ψήφισης σχετικού νόμου που έχει ήδη εκπονηθεί να διευκολύνει την συγκεκριμένη ιδέα. Ταυτόχρονα εκπονήθηκε εναλλακτικό σχέδιο δράσης το οποίο και έως τη ψήφιση του νομοσχεδίου βρίσκεται σε εξέλιξη και αφορά ουσιαστικά μία αρχική σύνταξη μίας εκδήλωσης ενδιαφέροντος φορέων που θα αναλάβουν ανά ίδρυμα και υπό συγκεκριμένες  προϋποθέσεις τη υλοποίηση της ιδέας, υπό την εποπτεία και την υποστήριξη της Περιφέρειας. 

Συνεργασία με Γερμανική Βουλή

Οι δυσμενείς παρούσες συγκυρίες για τη χώρα επαναφέρουν και πάλι την ανάγκη για ενίσχυση της εξωστρέφειας σε κάθε τομέα παραγωγικής δραστηριότητας προκειμένου να αμβλυνθούν οι άσχημες εντυπώσεις που έχουν δημιουργηθεί. Ένας από τους σημαντικότερους τομείς με προστιθέμενη αξία στο οικονομικό, αναπτυξιακό επίπεδο είναι ο τουρισμός. Στα πλαίσια λοιπόν της εξωστρεφούς λογικής που διέπει τη σημερινή διοίκηση οργανώθηκε και προγραμματίσθηκε συνάντηση με εκπροσώπους της τουριστικής επιτροπής της Κάτω Βουλής του Γερμανικού Κοινοβουλίου (η οποία είχε και σημειολογικό χαρακτήρα) 

στην Σύρο τον Μάιο του 2011. Στη συνάντηση τέθηκαν και από τις δύο πλευρές προτάσεις συνεργασίας σε επίπεδο τουρισμού και περαιτέρω ανάπτυξης της συνεργασίας μεταξύ των δύο χωρών. Στη συνέχεια και συγκεκριμένα τον Οκτώβριο του 2011 ακολούθησε, επίσκεψη του Γερμανού Πρέσβη, στην Ερμούπολη όπου και συζητήθηκαν περαιτέρω οι αρχικές προτάσεις. 

Στη παρούσα φάση το Γραφείο Αντιπεριφερειάρχη βρίσκεται σε επικοινωνία για την υλοποίηση των δράσεων με συγκεκριμένες προτεραιότητες οι οποίες έχουν εστιαστεί αρχικά σε προγράμματα ανταλλαγής φοιτητών, σε συνεργασία με το Πανεπιστήμιο Αιγαίου στη Σύρο, τουριστικής προβολής και κοινών εκδηλώσεων πολιτιστικού περιεχομένου.

«Παράγω και καταναλώνω»

Πέρα από την εξωστρέφεια και τα αναπτυξιακά οφέλη που αυτή προσφέρει, εξίσου σημαντική παραμένει και η καταναλωτική κουλτούρα των πολιτών σε ότι αφορά τη ζήτηση κατά προτεραιότητα τοπικών προϊόντων καθώς και η ποιότητα και τιμολογιακή πολιτική των προσφερόμενων τοπικών προϊόντων. Λαμβάνοντας υπόψη παράλληλα και την υψηλή τουριστική επισκεψιμότητα των νησιών μας, την πολιτική της Περιφέρειας για ενίσχυση του πρωτογενή τομέα, τη ποιοτική αναβάθμιση του δευτερογενή, τη σύνδεση του πρωτογενή με τον τουρισμό και την εκπόνηση και υπογραφή ενός Τοπικού συμφώνου ποιότητας αναλήφθηκε πρωτοβουλία για τον σχεδιασμό και την υλοποίηση δράσης με στόχο τη στήριξη της τοπικής αγοράς σε επίπεδο παραγωγής και κατανάλωσης προϊόντων και υπηρεσιών με τίτλο «Παράγω και Καταναλώνω τοπικά». 

Συγκεκριμένα η πρωτοβουλία που ξεκίνησε πρόσφατα και βρίσκεται σε εξέλιξη έχει ως στόχο την αφύπνιση της τοπικής και κατ επέκταση της εθνικής καταναλωτικής συνείδησης, την ποιοτική αλλά και ποσοτική αναβάθμιση της τοπικής παραγωγής προϊόντων και υπηρεσιών, με παράλληλη πάταξη της ανεργίας και κατά συνέπεια την επίτευξη της οικονομικής ανάπτυξης σε τοπικό και εθνικό επίπεδο. Η Περιφέρεια Νοτίου Αιγαίου έχει αναλάβει την πρωτοβουλία να κινήσει όλες τις αναγκαίες διαδικασίες και όλους τους εμπλεκόμενους φορείς. Έχει ήδη συνταχθεί η πρόταση από το γραφείο Αντιπεριφερειάρχη αναφέροντας τους στόχους του κινήματος αυτού και έχει σταλεί στα μέλη που θα απαρτίζουν την επιτροπή που συστήθηκε για το σκοπό αυτό, αποτελούμενη από εκπροσώπους της και του Επιμελητηρίου προς το παρόν με σκοπό τις περαιτέρω προτάσεις τους, σε προσεχή συνάντηση. 

Αρχείο Μελετών - Βάση Δεδομένων

Η χάραξη πολιτικής σε κάθε τομέα και δραστηριότητα ευθύνης της Περιφέρειας απαιτεί πλήρη εικόνα της υφιστάμενης κατάστασης. Απαιτείται δηλαδή μία ολοκληρωμένη βάση δεδομένων με ποσοτικά και ποιοτικά στοιχεία για κάθε τομέα που φυσικά θα περιλαμβάνει και κάθε μελέτη που έχει εκπονηθεί για την περιοχή μειώνοντας ταυτόχρονα το κόστος για εκπόνηση μελλοντικών μελετών με συναφή αντικείμενα. Με βάση αυτή τη λογική και τις παρούσες ανάγκες και συνθήκες ξεκίνησε μία πρωτοβουλία αρχικά σε υπηρεσιακό επίπεδο για τη συλλογή και τη δημιουργία αρχείου μελετών που έχουν εκπονηθεί για τη Περιφερειακή ενότητα Κυκλάδων, καθώς και η δημιουργία μίας βάσης δεδομένων για το σύνολο των δραστηριοτήτων στις Κυκλάδες. Την παρούσα στιγμή εκπονείται η καταγραφή των υποδομών στο σύνολο των νησιών των Κυκλάδων και σε ψηφιοποιημένη μορφή. Στη συνέχεια υπάρχει η σκέψη και έχει γίνει μία πρώτη συζήτηση όπως στην ανωτέρω δημιουργία συμβάλλουν το Πανεπιστήμιο Αιγαίου καθώς και η ομάδας εκπόνησης του Στρατηγικού Σχεδιασμού Ανάπτυξης της Περιφέρειας ν. Αιγαίου, του Πάντειου Πανεπιστημίου.

Προβολή Νήσων μέσω ΓΓ Ενημέρωσης

Η προβολή της Περιφέρειας Ν. Αιγαίου, των δράσεων των δραστηριοτήτων αλλά και συνολικά των εκδηλώσεων της ζωής στα νησιά αποτελεί κεντρικό στόχο στα πλαίσια της ανοικτής ενημέρωσης των πολιτών της καθώς και των επισκεπτών της. Βασική προϋπόθεση φυσικά αποτελεί ο φορέας προβολής καθώς και ο τρόπος προβολής. Μία από τις πρώτες δράσεις προβολής λοιπόν που αναλήφθηκαν σε συνεννόηση με τους δήμους των Κυκλάδων και την αρμόδια υπηρεσία της Περιφερειακής ενότητας Κυκλάδων ήταν η κατάθεση στην ΓΓ Ενημέρωσης,  σε συνάρτηση με την πρόταση Δημιουργίας Ημερολογίου με όλες τις εκδηλώσεις της Επικράτειας που παρουσιάζουν τουριστικό-πολιτιστικό ενδιαφέρον, μια συγκεντρωτική λίστα με τις σημαντικότερες εκδηλώσεις ποικίλου ενδιαφέροντος που λαμβάνουν χώρα στο Νομό Κυκλάδων με σκοπό την προώθηση αυτών στον ξένο τύπο.

Παράλληλα, η πρωτοβουλία αυτή αναμένεται να οδηγήσει και στην άμβλυνση της εποχικότητας που αποτελεί ένα από τα σημαντικότερα προβλήματα που αντιμετωπίζει ο ελληνικός τουρισμός. 

Θέματα Θαλάσσιου Περιβάλλοντος

Σε μία νησιωτική Περιφέρεια όπως η δική μας γίνεται κατανοητός ο ρόλος του θαλασσίου περιβάλλοντος στη ζωή και στις δραστηριότητες των κατοίκων της, αλλά και η σημαντικότητα του ως πόρου τουριστικής προσέλκυσης και ανάπτυξης γενικότερα. Γίνεται παράλληλα κατανοητό πόσο σημαντικός είναι ο ρόλος που παίζει η υγεία του θαλασσίου περιβάλλοντος στα γενικότερα πλαίσια ανάπτυξης της Περιφέρειας Ν. Αιγαίου, όταν μάλιστα αυτή προβλέπεται από την Ευρωπαϊκή και Εθνική Νομοθεσία, περιβάλλοντος και αλιείας. Στα ανωτέρω πλαίσια πρόσφατα, πραγματοποιήθηκαν συναντήσεις με εκπροσώπους του Γαλλικού Υπουργείου Περιβάλλοντος, του Γαλλικού Εθνικού φορέα Διαχείρισης Θαλασσιών Προστατευόμενων Περιοχών και του κ. Cousteau, ιδρυτή και εκπροσώπου της ΜΚΟ Cousteau Divers, κατόπιν προσκλήσεων τους προκειμένου να παρουσιάσουν προτάσεις τους για την δημιουργίας θαλασσίων προστατευόμενων περιοχών. Η εν λόγω προτάσεις βρίσκονται σε εξέλιξη.

1. Υποβολή προτάσεων σε επίπεδο Υπουργείων σε σημαντικά θέματα ενδιαφέροντος της Περιφερειακής ενότητας Κυκλάδων.

Τέλος σε συνέχεια της συνεργασίας με τις τοπικές σε επίπεδο δήμου αρχές, τους αντίστοιχους τοπικούς θεσμικούς και μη φορείς και τις υπηρεσίες, πέραν των ανωτέρω κατεγράφησαν τα προβλήματα σε τοπικό επίπεδο και υποβλήθηκα συγκεκριμένες προτάσεις προς Υπουργεία που αφορούσαν συγκεκριμένα θέματα  όπως:

· η προώθηση χωροταξικών θεμάτων μέσω και της επίσπευσης εκπόνησης των ΣΧΟΑΠ ΓΠΣ κ.ά. (ΥΠΕΚΑ)

· η υποβολή συγκεκριμένων προτάσεων βελτίωσης των παροχών δημόσιας υγείας στη περιφερειακή ενότητα και αντιμετώπισης και επιμέρους θεμάτων όπως η μεταφορά ασθενών και η ανάληψη δράσεων πρόληψης και προαγωγής της υγείας (ΥΥΚΑ).

· Τη παραχώρηση του παλαιού στρατοπέδου της Σύρου προς αποκατάσταση και μεταφορά των υπηρεσιών της Περιφέρειας εκεί (ΥΠΕΘΑ).

Στην συνέχεια ο Πρόεδρος δίνει το λόγο στον Αντιπεριφερειάρχη Δωδεκανήσου κ. Φώτιο Χατζηδιάκο ο οποίος ανάφερε τα εξής :

       «Με το ν. 3852/10 επιχειρήθηκε τομή στα Αυτοδιοικητικά πράγματα   με την θέσπιση της Αιρετής Περιφέρειας σε συνδυασμό με τις συνενώσεις των Καποδιστριακών δήμων και την δημιουργία ενός ενιαίου δήμου ανά νησί.

       Η μεταρρύθμιση αυτή ικανοποίησε αίτημα ετών των αντιδιοικητικών δυνάμεων πλην όμως η τομή αυτή δεν ήταν  τόσο βαθιά αφού δεν ικανοποίησε το σημαντικότερο και βασικό αίτημα της δημιουργίας ενός επιτελικού κράτους με  την διατήρηση μικρού αριθμού Υπουργείων για την άσκηση της κεντρικής Κυβερνητικής πολιτικής και την αποκέντρωση των λοιπών αρμοδιοτήτων στις περιφέρειες οι οποίες θα αναλάμβαναν τον σχεδιασμό της αναπτυξιακής προοπτικής και την υλοποίηση αυτής σε συνεργασία με τους Καλλικρατικούς  δήμους και τους κοινωνικούς εταίρους 

     Παρότι για πρώτη φορά σε νομοθέτημα έγινε ειδική αναφορά στους νησιώτικους δήμους και τις νησιωτικές Περιφέρειες η αναφορά αυτή όσον αφορά την μεταβίβαση αρμοδιοτήτων ήταν περιορισμένη και άτολμη. Η ιδιαιτερότητα της περιφέρειας Νοτίου Αιγαίου με 48 κατοικημένα νησιά απαιτούσε ειδικές ρυθμίσεις ώστε ο πολίτης κάθε νησιού να απολαμβάνει τις ίδιες υπηρεσίες  όπως ο πολίτης που διαβιεί στην Πρωτεύουσα. 

Η  παρέμβασή μας ήταν άμεση  ώστε κατά την έκδοση των σχετικών προεδρικών διαταγμάτων σε εφαρμογή του Καλλικράτη να υπάρχει αντιστοίχιση των υπηρεσιών και στους δύο νομούς της Περιφέρειας και να λαμβάνεται υπόψη η ιδιαιτερότητα της νησιωτικότητας. 

      Το Προεδρικό διάταγμα με αριθμό 130/2011 με το οποίο ρυθμίζεται ο Οργανισμός λειτουργίας της Περιφέρειας Νοτίου Αιγαίου προέβλεψε την θέσπιση τριών γενικών διευθύνσεων στη Ρόδο και αντίστοιχα τριών στη Σύρο με κριτήριο την λειτουργικότητα των Υπηρεσιών της Περιφέρειας και το προσωπικό που υπηρετούσε στην έδρα κάθε νομού. 

Παρόλα αυτά στον υφιστάμενο οργανισμό εντοπίστηκαν πλήθος αστοχιών και παραλείψεων και για το λόγο αυτό συγκροτήθηκε ειδική Διαπαραταξιακή Επιτροπή προκειμένου να εισηγηθεί στο Περιφερειακό Συμβούλιο την τροποποίηση του Οργανισμού της Π.Ν.Α. ώστε να καταστεί περισσότερο λειτουργικός και να καλύψει τις ανάγκες  και τις ιδιαιτερότητες της Π.Ν.Α. 

       Η Επιτροπή συγκέντρωσε τις προτάσεις και τις παρατηρήσεις των παρατάξεων των συλλόγων  των εργαζομένων και του συνόλου των διευθύνσεων της περιφέρειας πλην όμως  δεν ολοκλήρωσε την πρότασή της προς το Περιφερειακό Συμβούλιο εν αναμονή του υπό κατάθεση σχεδίου Νόμου με το οποίο  προτείνεται η τροποποίηση διατάξεων του Καλλικράτη κυρίως όσον αφορά την λειτουργία και την διοίκηση των πρώην Επαρχείων καθώς και την εκχώρηση προσθέτων αρμοδιοτήτων στις Περιφέρειες. 

      Παράλληλα  συγκροτήθηκε αντίστοιχη διαπαραταξιακή Επιτροπή για την επεξεργασία και την τροποποίηση του πρότυπου  κανονισμού λειτουργίας του Περιφερειακού Συμβουλίου ο οποίος προέβλεψε την αντιμετώπιση των δυσχερειών που αντιμετωπίζουν οι Περιφερειακοί Σύμβουλοι της νησιώτικης περιφέρειάς μας και κυρίως έθεσε τις βάσεις για την αναγκαιότητα εφαρμογής των νέων τεχνολογιών τηλεδιάσκεψης ώστε η περιφέρειά μας να αποτελέσει πρότυπο εφαρμογής των νέων προγραμμάτων της ψηφιακής σύγκλισης. 

Το εγχείρημα αυτό δοκιμάστηκε ήδη στον πρώτο χρόνο της θητείας μας στις συνεδριάσεις της Οικονομικής Επιτροπής και των λοιπών επιτροπών που συγκροτήθηκαν με αποφάσεις του Περιφερειακού Συμβουλίου.       

Όσον  αφορά την καθημερινή λειτουργία των υπηρεσιών της περιφέρειας  και ειδικότερα του Νομού Δωδεκανήσου,  με κυρίαρχους στόχους, αφενός την  εξυπηρέτηση του πολίτη, αφετέρου τον σχεδιασμό και την υλοποίηση αναπτυξιακών έργων και δράσεων, στα πλαίσια της παρούσας δυσμενούς οικονομικής συγκυρίας,    βρεθήκαμε αντιμέτωποι αφενός μεν με την έλλειψη πρόβλεψης στον Καλλικράτη της Πολιτικής εκπροσώπησης  στις περιφερειακές ενότητες έδρες των πρώην επαρχείων αφετέρου με την δραματική μείωση του προσωπικού στο Νομό. 

      Ειδικότερα από τους 290 περίπου υπαλλήλους που διέθετε η πρώην Ν.Α.Δ. μετά τις  συνταξιοδοτήσεις, της μεταφοράς αρμοδιοτήτων, υπηρεσιών και προσωπικού στους αντίστοιχους δήμους καθώς και την λήξη των συμβάσεων 70 περίπου συμβασιούχων ο αριθμός των εργαζομένων στις περιφερειακές ενότητες του Νομού μετά δυσκολίας προσεγγίζει τον αριθμό των 200 υπαλλήλων. 

      Παρόλα αυτά με τις φιλότιμες προσπάθειες των εργαζομένων, την ορθολογική κατανομή του  προσωπικού, ακόμη και με την ανάθεση παράλληλων καθηκόντων,  η περιφέρεια κατόρθωσε να ανταποκριθεί  στις υποχρεώσεις της καλύπτοντας τις περισσότερες φορές και αδυναμίες  των δήμων του νομού, σε θέματα  υποστήριξης εκπόνησης μελετών, παρεμβάσεων στο περιβάλλον, εκτέλεσης μικρών και μεγάλων έργων, συνδιοργάνωσης δράσεων και στήριξης δομών εξυπηρέτησης του πολίτη.  

       Στα  πλαίσια  αυτά  σας εκθέτω συνοπτικά  απολογισμό των επιμέρους Διευθύνσεων και τμημάτων του Νομού:  

1. Γενική Περιφερειακή Διεύθυνση Αγροτικής Οικονομίας και Κτηνιατρικής

Διεύθυνση Αγροτικής Οικονομίας

Τμήμα Φυτικής και Ζωικής Παραγωγής 

· Στα πλαίσια του προγράμματος στήριξης μικρών νησιών Αιγαίου και αναφορικά με την στρεμματική ενίσχυση εσπεριδοειδών, καλλιέργειας πατάτας, αμπελώνων VQPRD, και καλλιέργειας φασολιών: 

· ολοκληρώθηκε ο έλεγχος 1597 αιτήσεων παραγωγών, που υποβλήθηκαν μέσα στο 2010, πραγματοποιήθηκαν 65 επιτόπιοι έλεγχοι

· Ολοκληρώθηκαν οι πληρωμές του εν λόγω προγράμματος (30.06.11), όπου επιδοτήθηκαν 1497 παραγωγοί, για 7.985 στρέμματα, οι οποίοι έλαβαν συνολικά το ποσό των 2.085.291 ευρώ.

· Το 2011 υποβλήθηκαν 1.413 αιτήσεις παραγωγών, οι οποίες εξετάζονται διοικητικά και επιτόπια και θα ολοκληρωθεί η πληρωμή τους μέσα στο 2012.

· Υλοποιήθηκαν δράσεις που αποσκοπούσαν στην ενίσχυση και τη βελτίωση της παραγωγής και της εμπορίας των προϊόντων της μελισσοκομίας:

· Διατέθηκαν συνολικά 276.300 ευρώ σε 7 μελισσοκομικούς συνεταιρισμούς με 407 άτομα των μικρών νησιών του Αιγαίου

· Διατέθηκαν 45.990,27 ευρώ για την αντικατάσταση κυψέλων, για την οικονομική στήριξη της νομαδικής μελισσοκομίας, καθώς και για εκπαιδεύσεις μελισσοκόμων

· Καταβλήθηκε το ποσό των 85.000 ευρώ στο Μελισσουργικό Κέντρο Καλύμνου, κατόπιν παρακολούθησης και πιστοποίησης των εργασιών του

· Αναφορικά  με το πρόγραμμα αναδιάρθρωσης αμπελώνων 2010-211, πραγματοποιήθηκε η πληρωμή της ενίσχυσης ύψους 18.220 ευρώ στους 6 ενταγμένους παραγωγούς, ενώ στο πρόγραμμα εντάχθηκαν επιπλέον 6 παραγωγοί για τους οποίους η διαδικασία πληρωμής θα ολοκληρωθεί το 2012.

· Αναφορικά με το πρόγραμμα οριστικής εγκατάλειψης αμπελώνων, ολοκληρώθηκε η πληρωμή, κατόπιν εκλογής, αξιολόγησης και ελέγχου, 30 δικαιούχων παραγωγών με 284 στρέμματα και ποσό ενίσχυσης 178.920 ευρώ.

· Αναφορικά με τη βιολογική καλλιέργεια, την ανακατασκευή αναβαθμίδων σε επικλινείς εκτάσεις για την προστασία των εδαφών από τη διάβρωση, και την εκτατικοποίηση της κτηνοτροφίας έγινε διοικητικός και επιτόποιος έλεγχος σε 59 εντεταγμένους παραγωγούς, ενώ ολοκληρώθηκαν οι πληρωμές της ενίσχυσης ύψους 178.558 ευρώ.

· Υλοποιήθηκε πρόγραμμα καταπολέμησης του δάκου της ελιάς σε 61 Δήμους και Κοινότητες του νομού Δωδεκανήσου και σε συνολικά 2.343.000 ελαιόδεντρα.

· Στα πλαίσια του ποιοτικού ελέγχου ελαιολάδου πραγματοποιήθηκαν 3 δειγματοληψίες.

· Πραγματοποιήθηκε έλεγχος ελαιολάδου κατά την παραγωγή του στα ελαιοτριβεία, προκειμένου να ελεγχθεί για υπολείμματα φυτοφαρμάκων.

· Πραγματοποιήθηκαν μια σειρά από ελέγχους και δειγματοληψίες στους τομείς των υπολειμμάτων γεωργικών φαρμάκων σε γεωργικά προϊόντα-νωπά οπωροκηπευτικά.

· Φυτοϋγειονομικοί έλεγχοι ξύλινων μέσων συσκευασίας.

· Έλεγχος γεωργικών φαρμάκων επί των αναγραφόμενων δραστικών ουσιών και έλεγχος ετικέτας.

· Έλεγχος καταστημάτων πώλησης φυτοπροστατευτικών φαρμάκων και γεωργικών εφοδίων.

· Έγιναν επισκοπήσεις καλλιεργειών για τη διαπίστωση ύπαρξης στα Δωδεκάνησα επιβλαβών οργανισμών καραντίνας 

· Ελέχθησαν οι φάκελοι και θεωρήθηκαν τα αρχιτεκτονικά σχέδια, και οι τεχνικές εκθέσεις 6 μεταποιητικών μονάδων, 10 μελισσοκομικών εργαστηρίων, 7 κτηνοτροφικών εγκαταστάσεων προκειμένου να ενταχθούν σε επενδυτικά προγράμματα.

· Χορηγήθηκαν 18 βεβαιώσεις αναγκαιότητας μικρής αγροτικής αποθήκης, 1 βεβαίωση αναγκαιότητας περίφραξης αγροτεμαχίων, 31 βεβαιώσεις για σφάγια βοοειδών ελληνικής εκτροφής άνω των πέντε μηνών, 8 βεβαιώσεις για ένταξη των παραγωγών σε επενδυτικά προγράμματα και σε σχέδια βελτίωσης.

· Υποβλήθηκαν αιτήματα από 3 οινοποιεία για κατάταξη οίνων ΠΟΠ, όπου μετά από δειγματοληψία που πραγματοποιήθηκε και τις σχετικές διαδικασίες και ελέγχους που ακολούθησαν χαρακτηρίστηκαν ως οίνοι ΠΟΠ για την οινική περίοδο 2010-2011.

· Παραχωρήθηκε δικαίωμα βοσκής σε 1032 κτηνοτρόφους του Νομού Δωδεκανήσου.

· Ανανεώθηκαν και θεωρήθηκαν μετά από επιτόπιο έλεγχο 200 μελισσοκομικά βιβλιάρια και εκδόθηκαν  50 μελισσοκομικά βιβλιάρια νέων μελισσοκόμων.

Διεύθυνση Αγροτικής Οικονομίας

Τμήμα Προγραμματισμού

· Εκπόνηση μελέτης για την παραγωγή γεωργικών προϊόντων της Περιφέρειας Νοτίου Αιγαίου.

· Χορήγηση της 2ης δόσης των Νέων Αγροτών (24.300 ευρώ) κατόπιν αυτοψίας.

· Παρακολούθηση 80 Σχεδίων Δράσης Νέων Αγροτών για την τήρηση των μακροχρόνιων υποχρεώσεων τους.

· Έλεγχος και έκδοση 84 απογραφικών για τη σύνταξη σχεδίων βελτίωσης στα πλαίσια του Μέτρου 1.2.1

· 3 ενημερωτικές συγκεντρώσεις για ενημέρωση του επιδοτούμενου προγράμματος του μέτρου 1.2.1 στους παραγωγούς στο Μανδρικό, στην Κω και στην Κάλυμνο.

· Στα πλαίσια της τήρησης στατιστικών στοιχείων συγκεντρώθηκαν και δόθηκαν στοιχεία στην κεντρική υπηρεσία για την έκταση και παραγωγή οσπρίων και ανθοκομίας, για το ζωικό κεφάλαιο, την έκταση και την παραγωγή στις δενδρώδεις καλλιέργειες, τα σιτηρά, την παραγωγή γάλακτος, αυγών και κρέατος.

Διεύθυνση Αγροτικής Οικονομίας

Τμήμα Τοπογραφίας, Αναδασμού και Εποικισμού

· Συγκρότηση Επιτροπής Απαλλοτριώσεων Ρόδου, Κω και Λέρου για τη διετία 2011-2012.

· Χορήγηση 25 αντιγράφων τίτλων κυριότητας για μεταγραφή τους στο Κτηματολόγιο.

· Έκδοση 4 αποφάσεων αποφάσεων του Περιφερειάρχη και 4 πρωτοκόλλων περί διοικητικής αποβολής αυθαιρέτων καταλαβόντων δημόσια εποικιστική έκταση.

· Έκδοση 70 γνωματεύσεων προς το Νομικό Συμβούλιο του κράτους και τα δικαστικά γραφεία Ρόδου και Κω για εκτάσεις του Δημοσίου.

· Έκδοση 5 γνωματεύσεων προς την Κτηματική Υπηρεσία Δωδεκανήσου περί αναγκαιότητας ή μη εκτάσεων του Δημοσίου στην Υπηρεσία μας για αποκατάσταση ακτημόνων καλλιεργητών.

· Ψηφιοποίηση των αρχείων της υπηρεσίας μας ως προς τις οριστικές διανομές των αγροκτημάτων του Υπουργείου Γεωργίας στην Δωδεκάνησο.

Διεύθυνση Αγροτικής Οικονομίας

Τμήμα Αλιείας 

· Υποβλήθηκαν και εξετάσθηκαν 41 προγράμματα αλιέων στο πλαίσιο του επιχειρησιακού προγράμματος Αλιείας 2007-2013

· Ολοκληρώθηκε η διάλυση 11 σκαφών και αναμένεται η αποπληρωμή των δικαιούχων συνολικού ποσού 508.861,85 ευρώ.

· Αντικαταστάθηκαν 8 σκάφη επαγγελματικής αλιείας με άλλα νέα της ίδιας κατηγορίας.

· Εξεδόθησαν 23 αποφάσεις για χορήγηση ειδικής άδειας μεγάλων πελαγικών ψαριών σε σκάφη επαγγελματικής αλιείας.

· Χορηγήθηκαν 24 βεβαιώσεις πλανόδιου ιχθυεμπορίου αλιευμάτων σε πλοιοκτήτες σκαφών επαγγελματικής αλιείας.

· Συλλογή και επεξεργασία 25 Ετήσιων Απογραφικών Δελτίων των Μονάδων Υδατοκαλλιέργειας της ΠΕ Δωδεκανήσου.

· Η αξία του αλιευτικού προϊόντος (σε τρέχουσες τιμές) των θαλάσσιων υδατοκαλλιεργειών του νομού Δωδεκανήσου για το 2010, ανήλθε περίπου στα 31.812.993,00 ευρώ.

· Πραγματοποιήθηκαν 5 επιτόπιοι έλεγχοι προκειμένου να διαπιστωθεί η υφιστάμενη και πραγματική κατάσταση χερσαίων και πλωτών εγκαταστάσεων, τον πληθυσμό των εκτρεφόμενων ειδών ψαριών, καθώς και την εξέλιξη της παραγωγικής διαδικασίας στις μονάδες ιχθυοκαλλιέργειας της ΠΕ Δωδεκανήσου.

· Χορήγηση 4 βεβαιώσεων σχετικά με τη λειτουργία των υδατοκαλλιεργειών στην ΠΕ Δωδεκανήσου.

· Διοργανώθηκαν 10 ενημερωτικές συναντήσεις με τους αλιείς, τους υδατοκαλλιεργητές και γενικά με τους εργαζόμενους στις επιχειρήσεις του αλιευτικού τομέα.

· Πραγματοποίηση 100 δειγματοληψιών υδρομορφολογικών, φυσικοχημικών και βιολογικών στοιχείων στις περιοχές λεκάνης απορροής των ποταμών Γαγουρά, Λουτάνη, Κρεμαστινό, Παραδεισιώτη και Αργυρό, καθώς και στις τεχνητές λιμνοδεξαμενές της Απολλακιάς και των Λαέρμων.

Διεύθυνση Αγροτικής Οικονομίας

Τμήμα Αλιείας Περιφερειακής Ενότητας Καλύμνου

Με αποφάσεις εγκρίθηκαν από την Υπηρεσία:

· 4 άδειες αλιείας οστράκων.

· 7 βεβαιώσεις χορήγησης αλιευτικής άδειας κυκλοφορίας σε φορτηγά Ι.Χ. αυτοκίνητα.

· 3 εγκρίσεις αντικατάστασης κύριας μηχανής σκάφους.

· 10 άδειες διενέργειας πλανόδιου εμπορίου σε αλιείς.

· 29 εγκρίσεις για χορήγηση συμπληρωματικών αλιευτικών εργαλείων.

· 139 εγκρίσεις για χορήγηση ειδικής άδειας μεγάλων πελαγικών ψαριών σε αλιευτικά σκάφη.

· Υλοποιήθηκε η ναυπήγηση 13 αλιευτικών σκαφών στα οποία χορηγήθηκε νέα επαγγελματική άδεια αλιείας και τους χορηγήθηκε ΑΜΑΣ, καθώς επίσης και σε 5 σπογγαλιευτικά σκάφη.

· Για την οριστική απόσυρση των 26 εκ των 33 αλιευτικών σκαφών καταβλήθηκε το ποσό των 2.040.044, 00 ευρώ και για την πρόωρη συνταξιοδότηση 9 αλιέων το ποσό των 57.510,00 ευρώ. 

Διεύθυνση Κτηνιατρικής

· Κρεοσκοπήθηκαν περίπου 1850 βοοειδή, 23000 αμνοερίφια και 4000 χοίροι.

· Διενεργήθηκαν περίπου 100 αστυκτηνιατρικοί έλεγχοι.

· Κατασχέθηκαν 120 τόνοι ακατάλληλων τροφίμων ζωικής προέλευσης και επεβλήθησαν χρηματικά πρόστιμα ύψους 21.800 ευρώ.

· Επιθεωρήθηκαν και χορηγήθηκαν άδειες λειτουργίας σε 9 εγκαταστάσεις επεξεργασίας τροφίμων Ζ.Π. Ανακλήθηκαν  2 άδειες σφαγείων και τροποποιήθηκε 1.

· Κατασχέθηκαν και καταστράφηκαν 859.921 κιλά τροφίμων Ζ.Π. προερχόμενα από τρίτες χώρες, στα σημεία εισόδου της Ε.Ε. στα Δωδεκάνησα.

· Πραγματοποιήθηκαν 10.230 αιμοληψίες για την εφαρμογή προγραμμάτων επιτήρησης/εξάλειψης ζωονόσων/ζωοανθρωπονόσων.

· Τελέστηκαν φυματινισμοί σε όλα τα βοοειδή της Ρόδου και εκλέχτηκαν τα αποτελέσματα τους.

· Επιθεωρήθηκαν τα πτηνοτροφεία για τη συμμόρφωση τους με τις απαιτήσεις της νομοθεσίας.

· Εκπονήθηκε προκαταρκτική μελέτη για την εγκατάσταση μονάδας κινητών σφαγείων στην Περιφέρεια Νοτίου Αιγαίου.

· Συγκεντρώθηκαν στοιχεία για τα παραδοσιακά προϊόντα της Περιφέρειας (καλάθι του Αιγαίου).

· Χορηγήθηκαν 26 νέοι κωδικοί εκτροφής βοοειδών και 59 αιγών και προβάτων.

· Παραλήφθηκαν όλα τα μητρώα κτηνοτροφικών εκμεταλλεύσεων της Δωδεκανήσου και καταχωρήθηκαν τα δεδομένα ηλεκτρονικά. 

Διεύθυνση Κτηνιατρικής

Τμήμα Κτηνιατρικής Κω

· 158 κρεοσκοπικοί έλεγχοι στο Δημοτικό Σφαγείο Κω, κατά τους οποίους ελέγχθηκαν 1073 βοοειδή, 5736 αιγοπρόβατα, 1211 χοιρινά

· Κατασχέθηκαν και καταστράφηκαν 24220 κιλά υλικών ειδικού κινδύνου και 479 κιλά σφαγίων.

· 13 κρεοσκοπικοί έλεγχοι στο Σφαγείο Καλύμνου και ελέγχθηκαν 78 βοοειδή.

· 131 δειγματοληψίες για σπογγώδη εγκεφαλοπάθεια.

· 477 αιμοληψίες για διάγνωση νοσημάτων.

· Έκδοση 75  υγειονομικών πιστοποιητικών για διακίνηση ζώων.

· Έλεγχος για αδειοδότηση 4 εγκαταστάσεων και εργαστηρίων τροφίμων ζωικής προέλευσης.

· 7 αστυκτηνιατρικοί έλεγχοι, ελέγχθηκαν 23 καταστήματα και κατασχέθηκαν προϊόντα συνολικού βάρους 454,58 κιλών

2. Γενική Διεύθυνση Αναπτυξιακού Προγραμματισμού, Περιβάλλοντος και Υποδομών.

Διεύθυνση Περιβάλλοντος και Χωρικού Σχεδιασμού 

Τμήμα Περιβάλλοντος και Υδροοικονομίας Δωδεκανήσου

· Έγκριση 230 περιβαλλοντικών έργων και δραστηριοτήτων, οι οποίες κατά κύριο λόγο έχουν να κάνουν με βιομηχανικές δραστηριότητες, έργα εκμετάλλευσης ΑΠΕ, έργα οδοποιίας και ύδρευσης, καθώς και έργα τουριστικών εγκαταστάσεων.

· Το 2011 έχουν πραγματοποιηθεί 18 έλεγχοι και έχουν επιβληθεί πρόστιμα αξίας 84.000 ευρώ.

· Συμμετοχή σε 11 συνεδριάσεις της πρωτοβάθμιας επιτροπής σταυλισμού, η οποία έχει την αρμοδιότητα αδειοδότησης μονάδων κτηνοτροφίας στην Π.Ε. Ρόδου. 

· Συμμετοχή σε ασκήσεις συνεργασίας για την αντιμετώπιση τεχνολογικών ατυχημάτων μεγάλης έκτασης.

· Σύνταξη περιβαλλοντικής έκθεσης για τις επιπτώσεις και τον περιβαλλοντικό χαρακτήρα κατά την οριοθέτηση τμήματος ρέματος για την αποκατάσταση της γέφυρας του χειμάρρου Μάκαρη στην περιοχή Μαλώνας.

· Εκπόνηση της μελέτης των περιβαλλοντικών επιπτώσεων για την κατασκευή και λειτουργία του Νοσοκομείου Καρπάθου (η μελέτη θα ολοκληρωθεί στις αρχές του 2012).

· 21 εισηγήσεις επί μελετών περιβαλλοντικών επιπτώσεων στην αρμόδια επιτροπή του Περιφερειακού Συμβουλίου της Περιφέρειας Νοτίου Αιγαίου.

· Εξέταση 80 φακέλων για υφιστάμενα δικαιώματα χρήσης νερού.

· Το 2011 οι υπάλληλοι του τμήματος έχουν επιμορφωθεί συνολικά 300 ώρες σε διάφορες θεματικές ενότητες.

Διεύθυνση Αναπτυξιακού Προγραμματισμού

Τμήμα Κινήτρων Περιφερειακής Ανάπτυξης

Κύριος στόχος της υπηρεσίας, η οποία αποτελείται και από το Γραφείο Εξυπηρέτησης Επενδυτών είναι να παρέχει υπηρεσίες στον τομέα της περιφερειακής ανάπτυξης μέσω της παροχής κινήτρων σε ιδιωτικές επενδύσεις στα πλαίσια των επενδυτικών νόμων, καθώς και των λοιπών προγραμμάτων ΜΜΕ. Ειδικότερα, το Τμήμα Κινήτρων Ιδιωτικών Επενδύσεων, κατά το 2ο εξάμηνο του 2011, που λειτούργησε στα πλαίσια της Περιφέρειας Νοτίου Αιγαίου προέβη στα ακόλουθα:

· Έκδοση 10 αποφάσεων συγκρότησης περιφερειακών οργάνων ελέγχου για επενδύσεις που είχαν υπαχθεί στο Ν. 2601/98 και 3299/04.

· Έλεγχος 14 επενδύσεων.

· Επεξεργάστηκε και εισηγήθηκε την έκδοση 20 αποφάσεων ολοκλήρωσης και έναρξης παραγωγικής λειτουργίας επενδύσεων που ολοκληρώθηκαν και λειτουργούν παραγωγικά.

· Κατέβαλε στους δικαιούχους επενδυτές το ποσό των 10.138.586,80 ευρώ, υπερβαίνοντας το όριο των 8.000.000 ευρώ, που ήταν ο ετήσιος προγραμματισμένος στόχος. 

· Υπέβαλε τα αναγκαία δικαιολογητικά που συνοδεύουν τα χρηματικά ανταλλάγματα στην Υπηρεσία Δημοσιονομικού Ελέγχου προς έλεγχο.

· Έδωσε απάντηση σε όλα τα υποβληθέντα αιτήματα για τροποποίηση αποφάσεων και παροχής έγγραφης πληροφόρησης προς τους επενδυτές.

· Προέβη στον έλεγχο νομιμότητα, στην παραλαβή και τον συγκερασμό των αξιολογήσεων των δυο επενδυτικών προγραμμάτων που έχουν υποβληθεί στα πλαίσια του νέου αναπτυξιακού νόμου

Διεύθυνση Τεχνικών Έργων Δωδεκανήσου

Τμήμα Τεχνικών Έργων Περιφερειακής Ενότητας Καλύμνου

· Επίβλεψη εκτέλεσης 20 έργων, εκ των οποίων 13 συνεχιζόμενων από προηγούμενα έτη και 7 του 2011

· Εκπόνηση 12 μελετών τεχνικών έργων

· Διεκπεραίωση 108 άλλων υποθέσεων και θεμάτων.

Διεύθυνση Τεχνικών Έργων Δωδεκανήσου

Τμήμα Τεχνικών Έργων Περιφερειακής Ενότητας Κω

· 15 επιβλέψεις έργων, εκ των οποίων 6 αφορούν κτιριακά έργα και 9 έργα υποδομής (αναπλάσεις, ύδρευσης, βελτιώσεις οδικού δικτύου κλπ).

· 12 μελέτες που αφορούσαν νέα σχολικά κτίρια, την αποκατάσταση του διοικητηρίου, συντηρήσεις-βελτιώσεις οδικού δικτύου, αθλητικές εγκαταστάσεις, αναπλάσεις, ύδρευση-αποχέτευση.

· 12 οριοθετήσεις ρεμάτων.

· 11 κυκλοφοριακές συνδέσεις, άδειες τομών κλπ.

· 44 επιτροπές  για καταλληλότητα αθλητικών εγκαταστάσεων, ίδρυσης ιατρείων, αρμοδιότητας αγροτικής οικονομίας/πρόνοιας κλπ.

3. Γενική Διεύθυνση Ανάπτυξης

Διεύθυνση Βιομηχανίας, Ενέργειας και Φυσικών Πόρων

Τμήμα Τεχνικών Εφαρμογών

Το Τμήμα Τεχνικών Εφαρμογών είναι αρμόδιο ιδίως για τη χορήγηση αδειών εγκατάστασης, λειτουργίας, ελέγχου και μελετών του νομού Δωδεκανήσου και για τον έλεγχο και την παρακολούθηση όλων των σχετικών θεμάτων και ζητημάτων που αφορούν θέματα ανάπτυξης, ενέργειας και φυσικών πόρων.

Για το 2011 το Τμήμα Τεχνικών Εφαρμογών υλοποίησε τις κάτωθι δράσεις:

· Έκδοση 173 επαγγελματικών αδειών (ηλεκτρολόγοι, μηχανολόγοι, γομωτές-πυροδότες)

· Θεώρηση 98 επαγγελματικών αδειών

· Εξέταση 64 υποψηφίων για την απόκτηση επαγγελματικών αδειών

· Έλεγχος των δικαιολογητικών 28 υποψηφίων, τα οποία δεν ήταν σύμφωνα με τις κείμενες διατάξεις

· Έκδοση 40 αδειών βιοτεχνιών, αποθηκών, μηχανολογικών εγκαταστάσεων παροχής υπηρεσιών (εγκατάστασης, λειτουργίας, τροποποίησης).

· Θεώρηση 58 ειδικών δηλώσεων του Ν. 3325/2005, όπως τροποποιήθηκε με το Ν. 3982/2011 για απαλλαγή από άδεια εγκατάστασης και λειτουργίας των δραστηριοτήτων που αναφέρονται στην παρ. 1 του άρθρου 5 (επαγγελματικά εργαστήρια, κλπ).

· Θεώρηση 26 υπεύθυνων δηλώσεων του Ν. 1599/86 για εγκαταστάσεις παροχής υπηρεσιών χαμηλής όχλησης που διαθέτουν μηχανολογικό εξοπλισμό του οποίου η κινητήρια ισχύς δεν υπερβαίνει τα 4 kw ή θερμική ισχύς 8 kw.

· Έκδοση 8 αποφάσεων επιβολής προστίμων

· Διεξαγωγή 136 ελέγχων σε εγκαταστάσεις δραστηριοτήτων που εμπίπτουν στις διατάξεις του Ν. 3325/2005, όπως τροποποιήθηκε με το Ν. 3982/2011.

· Έκδοση 2 αδειών μηχανολογικών εγκαταστάσεων λατομείων.

· Έκδοση 1 απόφασης κατάπτωσης εγγυητικής επιστολής.

· Διερεύνηση 17 καταγγελιών

· Διενέργηση 15 ελέγχων διακίνησης τσιμέντου.  

Διεύθυνση Δια Βίου Μάθησης, Απασχόλησης και Εμπορίου

Τμήμα Εμπορίου

Ελέγχθηκαν και εγκρίθηκαν

· 850 ισολογισμοί Α.Ε.

· 603 εκδόσεις βεβαιώσεων ύστερα από αίτημα Α.Ε.

· 450 έλεγχοι πρακτικών Γ.Σ. εκλογής Ελεγκτών Χρήσης.

· 360 επιβολές διοικητικών προστίμων σε Α.Ε.

· 45 μηνυτήριες αναφορές σχετικά με θέματα Α.Ε.

· Έκδοση 106 αδειών πλανοδίων παραγωγών προϊόντων γης και θάλασσας, εικαστικών τεχνών και λαϊκής τέχνης.

· 74 αγορανομικοί έλεγχοι σε καταστήματα υγειονομικού ενδιαφέροντος.

· 52 τιμοληψίες σε τρόφιμα με ανάρτηση στο διαδίκτυο.

· 150 θεωρήσεις και έλεγχοι βιβλίων διακίνησης καυσίμων πρατηρίων υγρών καυσίμων νομού Δωδεκανήσου.

· 25 συμμετοχές σε μικτές ομάδες ελέγχου σε καταστήματα υγειονομικού ενδιαφέροντος.

· 12 εγκρίσεις θέσεων σε λαϊκές αγορές.

· 40 έλεγχοι σε καταστήματα ένδυσης και υπόδησης με προσφορές και εκπτώσεις.

· 50 έλεγχοι μετρικών οργάνων σε πρατήρια καυσίμων, καταστημάτων υγειονομικού ενδιαφέροντος, λαϊκών αγορών.

· Συγκρότηση επιτροπών προμηθειών για χορήγηση εξουσιοδότησης σε Νομικά Πρόσωπα και ΟΤΑ Α΄Βαθμού.

· Ανάρτηση τιμών υγρών καυσίμων στο παρατηρητήριο τιμών και έλεγχος τιμών καυσίμων κατά τη διάρκεια επιβολής πλαφόν.

Διεύθυνση Δια Βίου Μάθησης, Απασχόλησης και Εμπορίου 

Τμήμα Απασχόλησης

· Συγκρότηση επιτροπών φόρτωσης λιμένων για το Νομό Δωδεκανήσου.

· Συγκρότηση επιτροπών ΙΚΑ-ΕΤΑΜ για το νομό Δωδεκανήσου.

4. Γενική Διεύθυνση Μεταφορών και Επικοινωνιών 

Διεύθυνση Μεταφορών και Επικοινωνιών Δωδεκανήσου

· Ανάλαβε 27.000 υποθέσεις

· Εξέδωσε 4.532 νέες άδειες οδήγησης

· Εξέδωσε 4.469 επεκτάσεις και ανανεώσεις

· Πραγματοποίησε 4.494 ελέγχους λεωφορείων, φορτηγών, και επιβατηγών οχημάτων στο ΚΤΕΟ Ρόδου.

· Το σύνολο των εισπράξεων ανέρχεται στις 320.000 ευρώ, εκ των οποίων 250.000 ευρώ είναι υπέρ του δημοσίου και 70.000 ευρώ υπέρ της Περιφέρειας

· Η κινητή μονάδα ΚΤΕΟ περιόδευσε στα νησιά της Καρπάθου, Κάσου, Πάτμου και Λέρου και πραγματοποίησε 6000 ελέγχους φορτηγών και επιβατηγών.

· Το σύνολο των εισπράξεων ανέρχεται στις 350.000 ευρώ, ποσό που παραμένει στην Περιφέρεια Νοτίου Αιγαίου

· Ωφέλεια από απόσυρση 312 οχήματα

Διεύθυνση Μεταφορών και Επικοινωνιών Δωδεκανήσου

Τμήμα Μεταφορών και Επικοινωνιών Καλύμνου

· Εκδόθηκαν 509 δελτία εκπαίδευσης και εξέτασης υποψηφίων οδηγών.

· Χορηγήθηκαν 300 άδειες οδήγησης (κατηγορίας Α΄ και Β΄).

· Ανανεώθηκαν 441 άδειες οδήγησης

· Μετατράπηκαν 14 ξένες άδειες οδήγησης σε ελληνικές

· Χορηγήθηκαν 31 και ανανεώθηκαν 23 ειδικές άδειες οδήγησης Ε.Δ.Χ..

· Ανανεώθηκαν 3 άδειες εκπαιδευτών υποψήφιων οδηγών.

· Πραγματοποιήθηκαν 50 θεωρητικές εξετάσεις, στις οποίες έλαβαν μέρος 918 υποψήφιοι οδηγοί, 5 θεωρητικές εξετάσεις Π.Ε.Ι. 21 υποψήφιων και 6 θεωρητικές εξετάσεις για ειδική άδεια Ε.Δ.Χ. 35 υποψήφιων.

· Πραγματοποιήθηκαν 68 εξετάσεις πρακτικής 482 εξεταζόμενων οδηγών.

· Χορηγήθηκε 1 άδεια εξάσκησης επαγγέλματος για Μηχανοτεχνίτη.

· Χορηγήθηκαν 2 άδειες λειτουργίας πρατηρίων και 2 άδειες λειτουργίας συνεργείων.

· Σφραγίστηκε ένα πρατήριο στην Κω.

· Διεξήχθησαν 8 τεχνικές επιθεωρήσεις οχημάτων στην Αστυπάλαια, Πάτμο, Λέρο, Λειψοί, και Κάλυμνο

· Πραγματοποιήθηκαν 4 έλεγχοι επίγειων δεξαμενών καυσίμων, 4 έλεγχοι δεξαμενών μεταφοράς καυσίμων οχημάτων, και 1 έλεγχος δεξαμενών μεταφοράς καυσίμων πλοίων.

· Εγκρίθηκαν μελέτες έργου «Αφαλάτωση με εναλλακτικές μορφές ενέργειας στο Αγαθονήσι».

· Σύνταξη και έγκριση των τευχών δημοπράτησης για το έργο «Αφαλάτωση με εναλλακτικές μορφές ενέργειας στο Αγαθονήσι».

· Σύνταξη και έγκριση τευχών για λογαριασμό του Δήμου Λέρου για αφαλάτωση με χρήση ΑΠΕ στα νησιά Λεβίθα και Κίναρος.

· Σύνταξη και έγκριση τευχών για σύστημα ηλεκτροδότησης υβριδικού συστήματος στην νήσο Πλάτη καθώς και παραλαβή του έργου.

· Συμμετοχή σε παραλαβή έργων για λογαριασμό του Δήμου Λέρου.

· Συμμετοχή σε επιτροπές ελέγχου καταλληλότητας κτηρίων εκπαιδευτηρίων.

· Επίβλεψη έργων οδικού φωτισμού με χρήση ηλιακής ενέργειας στο Βαθύ Καλύμνου και στο Εμποριό και Άργος Καλύμνου. 

· Ηλεκτρολογική μελέτη και αίτηση στην ΔΕΗ για διασυνδεδεμένο φωτοβολταϊκό σύστημα ισχύος 18,9 Wp στην οροφή του κτηρίου της Περιφέρειας Νοτίου Αιγαίου στην Κάλυμνο (πρώην επαρχείο Καλύμνου)

Διεύθυνση Μεταφορών και Επικοινωνιών Δωδεκανήσου

Τμήμα Μεταφορών και Επικοινωνιών Καρπάθου-Κάσου

· Συνολικά διεκπεραιώθηκαν 2347 υποθέσεις, που αφορούσαν, μεταξύ άλλων:

· 1950 ελέγχους και βεβαιώσεις ΚΤΕΟ

· 136 υποθέσεις μεταβίβασης Ι.Χ.

· 30 επιθεωρήσεις επαγγελματικών οχημάτων

· 67 επανεκδόσεις αδειών κυκλοφορίας-πινακίδων

Διεύθυνση Μεταφορών και Επικοινωνιών Δωδεκανήσου

Τμήμα Μεταφορών και Επικοινωνιών Κω

· 715 ταξινομήσεις οχημάτων (δίκυκλα-τρίκυκλα).

· 600 ταξινομήσεις οχημάτων (επιβατικά-φορτηγά).

· 360 οριστικές διαγραφές οχημάτων

· 123 μεταβιβάσεις φορτηγών ιδιωτικής χρήσης

· 50 αντικαταστάσεις πινακίδων (δίκυκλα-τρίκυκλα).

· 109 αντικαταστάσεις πινακίδων (επιβατικά-φορτηγά).

· 790 εκδόσεις ΔΕΕ υποψηφίων οδηγών.

· 836 πρακτικές εξετάσεις υποψηφίων οδηγών.

· 1818 θεωρητικές εξετάσεις υποψηφίων οδηγών.

5. Γενική Διεύθυνση Εσωτερικής Λειτουργίας

Διεύθυνση Διοικητικού-Οικονομικού Δωδεκανήσου

Τμήμα Προσωπικού και Μισθοδοσίας

Το παραπάνω Τμήμα ασχολήθηκε με διάφορα θέματα που αφορούσαν το προσωπικό του νομού Δωδεκανήσου:

· Κατάταξη των υπαλλήλων στους νέους βαθμούς και στα μισθολογικά κλιμάκια.

· Πιστοποιητικά υπηρεσιακών μεταβολών.

· Προετοιμασία των φακέλων των 30 υπαλλήλων που συνταξιοδοτήθηκαν.

· Προκήρυξη πρόσληψης προσωπικού στη Διεύθυνση Κτηνιατρικής μέσω ΑΣΕΠ 8μηνης σύμβασης.

· Εισηγήσεις για διάφορα θέματα προσωπικού στο Υπηρεσιακό Συμβούλιο.

· Τήρηση των φακέλων προσωπικού.

Διεύθυνση Διοικητικού-Οικονομικού Δωδεκανήσου

Τμήμα Προμηθειών και Τμήμα Λογιστικής Διαχείρισης

Τα παραπάνω Τμήματα προώθησαν προς την υπηρεσία Δημοσιονομικού Ελέγχου δικαιολογητικά δαπανών και λογαριασμών έργων για την έκδοση των 1643 ενταλμάτων πληρωμής συνολικού ποσού 18.889.228,12, τα οποία εξοφλήθηκαν από την Ταμιακή Υπηρεσία. Από τα ανωτέρω εντάλματα:

· Ποσό 13.540.118,26 ευρώ αφορούσε λογαριασμούς έργων.

· Ποσό 3.516.697,65 ευρώ αφορούσαν κάλυψη λειτουργικών δαπανών των ΠΕ Ρόδου, Κω, Καλύμνου, Καρπάθου.

· Ποσό 776.334,21 ευρώ αφορούσε δαπάνες μεταφοράς μαθητών Α΄Βάθμιας και Β΄Βάθμιας Εκπαίδευσης.

· Ποσό 1.103.015,00 ευρώ αφορούσε δαπάνες επιδομάτων νεφροπαθών και επιχορηγήσεων σε ιδρύματα.

· Ποσό 298.922,61 ευρώ αφορούσε δαπάνες της Διεύθυνσης Αγροτικής Ανάπτυξης.

· Ποσό 19.140,39 ευρώ αφορούσε δαπάνες της Διεύθυνσης Κτηνιατρικής

Διεύθυνση Διοικητικού-Οικονομικού Δωδεκανήσου

Τμήμα Εσωτερικής Λειτουργίας Περιφερειακής Ενότητας Καλύμνου 

Το Τμήμα Εσωτερικής Λειτουργίας της Π.Ε. Καλύμνου είναι αρμόδιο κυρίως για την εξυπηρέτηση θεμάτων που σχετίζονται με την υπηρεσιακή κατάσταση ή την οικονομική κατάσταση των υπαλλήλων της Π.Ε.

Αναλυτικότερα, από το εν λόγω τμήμα διεκπεραιώθηκαν θέματα σχετικά με:

· Διενέργεια διαδικασία για την προμήθεια και παραλαβή υλικού εξοπλισμού γραφείων, γραφικής ύλης, ειδών καθαριότητας, κλπ.

· Διεκπεραίωση παραστατικών μίσθωσης ακινήτων για στέγαση υπηρεσιών.

· Εκκαθάριση μισθοδοσίας προσωπικού της Π.Ε. Καλύμνου, καθώς και αυτών που μετατάχθηκαν στο Δήμο Καλύμνου.

· Έκδοση βεβαιώσεων αποδοχών προσωπικού (μηνιαίες και ετήσιες).

· Έκδοση βεβαιώσεων προσωπικού για διάφορες χρήσεις.

· Κοινοποίηση εγκυκλίων και εγγράφων γενικότερου ενδιαφέροντος για ενημέρωση όλων των τμημάτων.

· Διεκπεραίωση αιτημάτων χορήγησης αδειών, κανονικών, αναρρωτικών, κλπ του προσωπικού όλων των τμημάτων και τήρηση σχετικού αρχείου.

· Παραλαβή αιτημάτων πολιτών γενικότερου ενδιαφέροντος και διεκπεραίωση τους προς τις αρμόδιες υπηρεσίες

· Διοικητική υποστήριξη πολιτιστικών εκδηλώσεων, στην οργάνωση των οποίων συμμετείχε η Περιφέρεια Νοτίου Αιγαίου.

· Διεκπεραίωση θεμάτων σχετικά με τη φιλοξενία και μεταφορά λαθρομεταναστών.

6. Γενική Διεύθυνση Δημόσιας Υγείας και Κοινωνικής Μέριμνας

Διεύθυνση Δημόσιας Υγείας

Τμήμα Περιβαλλοντικής Υγιεινής και Υγειονομικού Ελέγχου

Το Τμήμα Περιβαλλοντικής Υγιεινής και Υγειονομικού Ελέγχου είναι αρμόδιο κυρίως για την εξασφάλιση της δημόσιας υγείας με τον υγειονομικό έλεγχο ιδίως την εφαρμογή υγειονομικής νομοθεσίας, την έκδοση τοπικών υγειονομικών διατάξεων, τη λήψη μέτρων σε θέματα δημόσιας υγιεινής, την επιβολή κυρώσεων, την έκδοση γνωματεύσεων για τη χορήγηση αδειών όλων των επιχειρήσεων υγειονομικού ενδιαφέροντος, κλπ.

Το 2011 το παραπάνω Τμήμα πραγματοποίησε:

· 570 επιτόπιες αυτοψίες για έλεγχο καταστημάτων υγειονομικού ενδιαφέροντος, προκειμένου αυτά να αδειοδοτηθούν από τους Δήμους ή την Διεύθυνση Βιομηχανίας.

· 45 επιτόπιες αυτοψίες για χορήγηση αδειών, πιστοποιητικών και βεβαιώσεων.

· 50 επιτόπιες αυτοψίες για σφράγιση φέρετρου, προκειμένου να εγκριθεί  η μεταφορά οστών και σορών.

· 90 έλεγχοι για χορήγηση πιστοποιητικών απαλλαγής μέτρων υγειονομικού ελέγχου πλοίων, ή πιστοποιητικών υγειονομικού ελέγχου πλοίων.

· 160 αυτοψίες σε ανθυγιεινές εστίες.

· 370 τακτικούς υγειονομικούς ελέγχους.

· 670 δειγματοληψίες πόσιμου νερού, θαλασσινού, εκροών βιολογικών καθαρισμών, κολυμβητικών δεξαμενών, εμφιαλωμένων νερών υδροφόρων, για λεγεωνέλλα κλπ.

· 35 επιτόπιους ελέγχους για ηχορρύπανση.

· Χορήγησε 270 άδειες μουσικής.

· Διευθέτησε 1900 επιστολές/έγγραφα από πολίτες και υπηρεσίες.

Διεύθυνση Δημόσιας Υγείας

Τμήμα Δημόσιας Υγιεινής

Το Τμήμα αυτό είναι αρμόδιο ιδίως για την εκπόνηση και την εφαρμογή προγραμμάτων δημόσιας υγιεινής, τη διαφύλαξη της υγείας των ταξιδιωτών και προάσπιση της δημόσιας υγείας, τη χορήγηση προληπτικής φαρμακευτικής αγωγής και την πρόληψη λοιμωδών νοσημάτων.

Για το 2011 το Τμήμα Δημόσιας Υγιεινής:

· Πραγματοποίησε εμβολιασμούς στα σχολεία της Περιφέρειας, εμβολίασε 212 άπορους και ανασφάλιστους, καθώς και 226 αθίγγανους.

· Διερεύνησε το ατομικό και οικογενειακό περιβάλλον σε 15 περιπτώσεις δήλωσης λοιμωδών νοσημάτων.

· Παρήγγειλε και διάθεσε 2.795 βιβλιάρια υγείας παιδιών και κάρτες νεογνών στις Μαιευτικές και Παιδιατρικές κλινικές των νοσηλευτικών ιδρυμάτων της Περιφέρειας Νοτίου Αιγαίου.

· Επανέκδωσε 35 βιβλιάρια υγείας εργαζομένων σε καταστήματα υγειονομικού ενδιαφέροντος.

· Χορήγησε 2 πιστοποιητικά υγείας για τον ΕΟΤ.

· Εξέδωσε 31 αποφάσεις χορήγησης ναρκωτικών φαρμάκων σε καρκινοπαθείς και μη καρκινοπαθείς.

· Θεώρησε 657 μπλοκ χορήγησης ναρκωτικών φαρμάκων σε ιδιώτες γιατρούς, νοσηλευτικά ιδρύματα και ιδιωτικές κλινικές.

· Ολοκλήρωσε την τριμηνιαία απογραφή ναρκωτικών ιδιοσκευασμάτων των ιδιωτικών κλινικών και των νοσηλευτικών ιδρυμάτων Ρόδου, Κω, Καλύμνου και Λέρου.

· Ολοκλήρωσε την ετήσια απογραφή ναρκωτικών ιδιοσκευασμάτων των 150 φαρμακείων της Περιφέρειας Νοτίου Αιγαίου.

· Χορήγησε διατροφικό επίδομα ανά δίμηνο στους 235 αιμοκαθαριζόμενους και μεταμοσχευμένους νεφροπαθείς και στους μεταμοσχευμένους ήπατος, πνευμόνων, καρδίας και μυελού των οστών.

· Χορήγησε 16 πιστοποιητικά αδείας ασκήσεως επαγγέλματος σε εκδιδόμενα με αμοιβή πρόσωπα, καθώς και δεκαπενθήμερος και μηνιαίως έλεγχος, με τη διαδικασία διενέργειας ιατρικών εξετάσεων των προσώπων αυτών σε Δημόσιο Νοσοκομείο για την παρακολούθηση των αφροδίσιων νοσημάτων. 

Διεύθυνση Δημόσιας Υγείας

Τμήμα Υπηρεσιών και Επαγγελμάτων Υγείας

· Έγιναν 107 χορηγήσεις άδειας ασκήσεως επαγγέλματος και ανακλήσεις διαφόρων επαγγελμάτων υγείας.

· Χορηγήθηκαν 2 άδειες ίδρυσης και λειτουργίας ιδιωτικών κλινικών, καθώς και πραγματοποιήθηκαν έλεγχοι καλής τους λειτουργίας

· Χορηγήθηκε άδεια ιδρύσεως και λειτουργίας Μονάδας Χρόνιας Αιμοκάθαρσης και πραγματοποιήθηκαν 2 έλεγχοι καλής λειτουργίας της μονάδας.

· Χορηγήθηκαν και ανακλήθηκαν 137 άδειες ιδρύσεως και λειτουργίας ιατρείων, οδοντιατρείων, μικροβιολογικών και ακτινολογικών εργαστηρίων.

· Πραγματοποιήθηκε η τριμηνιαία και η ετήσια απογραφή ναρκωτικών ιδιοσκευασμάτων των ιδιωτικών κλινικών, των νοσηλευτικών ιδρυμάτων και των φαρμακείων αντίστοιχα

· Υπογράφθηκαν 28 νέες συμβάσεις φαρμακείων με το ΟΓΑ και κατατέθηκαν 1980 συνταγές ΟΓΑ των φαρμακείων του Νομού μας.

· Εκδόθηκαν 36 Αποφάσεις που αφορούσαν στη διενέργεια 465 αιμοκαθάρσεων ασθενών.

· Εκδόθηκαν 104 Αποφάσεις άδειας ιδρύσεως φαρμακείου ή φαρμακαποθήκης.

Διεύθυνση Κοινωνικής Μέριμνας

H Διεύθυνση Κοινωνικής Μέριμνας συνεχίζει να εφαρμόζει πολιτικές προνοιακού χαρακτήρα και να στηρίζει τις κοινωνικά ευπαθείς ομάδες. Για τις 20 περίπου δράσεις ενημέρωσης, ευαισθητοποίησης, αντιμετώπισης προβλημάτων και στήριξης κοινωνικών φορέων που πραγματοποιήθηκαν το 2011 διατέθηκαν 52.363,68 ευρώ.

· Καταγραφή όλων των εθελοντικών μη κυβερνητικών οργανώσεων και συλλόγων

· Διοργάνωση εκδηλώσεων Εθελοντικής αιμοδοσίας σε συνεργασία με τους Συλλόγους Δωδεκανησίων Φοιτητών.

· Ενεργή συμμετοχή στους Special Olympics.

· Επίσκεψη της κινητής μονάδας μαστογράφου στα νησιά Χάλκη και Σύμη, το οποίο είχε ως αποτέλεσμα 135 γυναίκες να εξεταστούν δωρεάν.

· Συνεχίστηκε η δράση του Κοινωνικού Παντοπωλείου, το οποίο λειτουργεί με πρωτοβουλία της Περιφέρειας Νοτίου Αιγαίου. Το ετήσιο κόστος αγαθών που εδόθησαν το 2011 υπολογίζεται στις 64.185 ευρώ.

Διεύθυνση Κοινωνικής Μέριμνας

Τμήμα Κοινωνικής Μέριμνας Καλύμνου

· Πραγματοποιηθήκαν 21 κοινωνικές έρευνες στα νησιά Κάλυμνος, Λέρος, Αστυπάλαια, Λειψούς

· 2 αυτεπάγγελτες αναφορές προς τον Εισαγγελέα Πρωτοδικών Κω για ανήλικα σε κίνδυνο.

· Αφαιρέθηκε η επιμέλεια από τους γονείς 2 οικογενειών για 4 ανήλικα παιδιά από την Κάλυμνο και μεταφέρθηκαν στη Ρόδο εσπευσμένα, προς το Κέντρο Παιδικής Μέριμνας

· Χορηγήθηκαν 3 άδειες άσκησης επαγγέλματος Κοινωνικού Λειτουργού 

Διεύθυνση Κοινωνικής Μέριμνας

Τμήμα Κοινωνικής Μέριμνας και Γραφείο Δημόσιας Υγείας Κω

Καθημερινά, ενημερώνονται και στηρίζονται πολίτες από την Κω και την Νίσυρο, ακόμα και με κατ’οίκον επισκέψεις για θέματα που τους απασχολούν και άπτονται των καθηκόντων Κοινωνικού Λειτουργού.

· Σε συνεργασία με το Πρωτοδικείο Κω: έγιναν 19 Εκθέσεις Κοινωνικής Μέριμνας (Ε.Κ.Ε.) για επιμέλεια ανηλίκων, 5 Ε.Κ.Ε. για Ειδικό Επίτροπο Ανηλίκου, 2 Ε.Κ.Ε. για Δικαστικό Συμπαραστάτη, 2 Ε.Κ.Ε. για Ανήλικα Παραβατικά Παιδιά.

· Σε συνεργασία με την Εισαγγελία: έγιναν 11 εισαγγελικές εντολές για συνθήκες διαβίωσης ανηλίκων παιδιών με αντίστοιχες Ε.Κ.Ε..

· Ορίσθηκαν Κοινωνικοί Σύμβουλοι σε 11 φορείς μη υπαγομένους στο δημόσιο τομέα σε Κω και Νίσυρο, και πραγματοποιήθηκαν συνολικά 33 επισκέψεις και συντάχθηκαν ανάλογες εκθέσεις αξιολόγησης για την οργάνωση και λειτουργία κάθε φορέα.

· Οικονομική ενίσχυση πιστοποιημένων φορέων κοινωνικής φροντίδας της Κω

7. Αυτοτελής Διεύθυνση Πολιτικής Προστασίας

Τμήμα Πολιτικής Προστασίας Δωδεκανήσου

Το 2011 συνοδεύτηκε από έντονες βροχοπτώσεις, οι οποίες, προκάλεσαν πλημμυρικά φαινόμενα και κατ’επέκταση ζημιές σε πολλές περιοχές της Ρόδου, καθώς και σε πολλά νησιά. Παράλληλα εκδηλώθηκαν 5 δασικές πυρκαγιές, οι οποίες χάρη στην έγκαιρη επέμβαση και στο σωστό χειρισμό αντιμετωπίστηκαν άμεσα και δεν πήραν μεγάλες διαστάσεις.

· Σύγκληση Συντονιστικού Οργάνου Πολιτικής Προστασίας Περιφερειακής Ενότητας Ρόδου για τη λήψη μέτρων αποκατάστασης ζημιών.

· Συγκρότηση επιτροπών εντοπισμού, καταγραφής, και αποτίμησης ζημιών σε οικοσκευές, σε επιχειρήσεις και σε κτίρια για του Δήμους της Ρόδου και της Κω.

· Συγκρότηση συνεργείου ελέγχου αντιπλημμυρικών και λοιπών τεχνικών έργων καθώς και συνεργείου εξέτασης κατολισθητικών φαινομένων για το νησί της Ρόδου.

· Σχεδιασμός και δράσεις πολιτικής προστασίας για πρόληψη και ετοιμότητα των φορέων νομού Δωδεκανήσου στην πρόληψη δασικών πυρκαγιών.

· Άσκηση «ΔΙΑ ΠΥΡΟΣ 2011» στην περιοχή του Αγίου Σουλά Δ.Ε. Καμείρου-Ατταβύρου Ρόδου.

· Μέτρα πρόληψης πυρκαγιών δασικών πυρκαγιών σε μονές και κατασκηνώσεις.

· Σχεδιασμός και δράσεις πολιτικής προστασίας για πρόληψη και ετοιμότητα των φορέων νομού Δωδεκανήσου στην αντιμετώπιση κινδύνων λόγω θαλάσσιας ρύπανσης.

· Σχεδιασμός και δράσεις πολιτικής προστασίας για πρόληψη και ετοιμότητα των φορέων νομού Δωδεκανήσου στην αντιμετώπιση πλημμυρικών φαινομένων.

· Διαβίβαση 13 εκτάκτων δελτίων ΓΓΠΠ για ετοιμότητα-επιφυλακή.

Ταυτόχρονα  σε συνεργασία  με τους κρατικούς φορείς (ΠΥΡ, Δνση Δασών, 95 ΑΔΤΕ)  και  με τη χρήση των δύο γκρέιτερ και ενός προωθητήρα που διαθέτει η περιφερειακή ενότητα Ρόδου, βελτίωσε την βατότητα 500 χιλιομέτρων από το σύνολο των 800 χιλ.  δασικού-αγροτικού δικτύου του νησιού της Ρόδου και προέβη στον καθαρισμό και την άρση κατολισθητικών φαινομένων στο επαρχιακό δίκτυο του νησιού.  

 8.  Διεύθυνση τεχνικών έργων.

          Ένας μεγάλος αριθμός έργων στο Νομό Δωδεκανήσου έχει ολοκληρωθεί, υλοποιείται ή βρίσκεται σε κατάσταση δημοπράτησης. Για το 2011, η εικόνα των έργων είναι η κάτωθι:

· Ολοκληρώθηκαν 88 έργα προϋπολογισμού 27.243.019,71 ευρώ

· 138 έργα με προϋπολογισμό 57.346.738,69 ευρώ βρίσκονται σε εξέλιξη

· 71 έργα με προϋπολογισμό 28.658.000,00 βρίσκονται στο στάδιο της προ δημοπράτησης

· Συνολικά έχουμε 297 έργα προϋπολογισμού 113.247.758,40 ευρώ.

· Από αυτά, 21 έργα προϋπολογισμού 24.300.116,04 ευρώ αφορούν συγχρηματοδοτούμενα έργα. 

9.    Επίμετρο. 

       Η παραπάνω  ενδεικτική απαρίθμηση έργων και δράσεων  των Υπηρεσιών του Νομού, σε συνδυασμό με τον απολογισμό που παρουσιάζουν εντεταλμένοι περιφερειακοί σύμβουλοι σε θέματα πολιτισμού, αθλητισμού καθώς και τις δράσεις των εταιρειών και  οργανισμών της Περιφέρειας στον κοινωνικό τομέα αναδεικνύουν την συμβολή  μας  μέσα σ΄ένα δύσκολο, ομιχλώδες και  ασαφές θεσμικό πλαίσιο. 

      Η  αποτελεσματική εκτέλεση έργων,  το μεγάλο ποσοστό απορρόφησης ευρωπαικών πόρων (ΕΣΠΑ)  σε  συνδυασμό με  περιορισμό σε  μεγάλο ποσοστό των δαπανών, η  συνεργασία με τους δήμους και τους λοιπούς φορείς και  κοινωνικούς εταίρους σηματοδοτούν τις προοπτικές  της Περιφέρειας αρκεί να εφαρμοστούν σωστά οι θεμελιώδεις αρχές της Εγγύτητας και της Επικουρικότητας.  Το κεντρικό κράτος  οφείλει και πρέπει να εκχωρήσει το σύνολο των αρμοδιοτήτων που δεν προσκρούουν στο Σύνταγμα (μέχρι αναθεωρήσεώς του)  στις  δημιουργικές δυνάμεις της αυτοδιοίκησης. Το δημόσιο λογιστικό θα πρέπει να περιοριστεί στον έλεγχο νομιμότητας και όχι αυτό της ασφυκτικής σκοπιμότητας που μέχρι σήμερα εφαρμόζει σε κάθε έργο και δράση της Περιφέρειας. 

      Η  αναμενόμενη  τροποποίηση του Καλλικράτη μετά ένα έτος επισήμανσης αστοχιών, παραλείψεων,  δυσλειτουργιών και αγκυλώσεων που εκπορεύονται από τη κεντρική διοίκηση θα πρέπει να προχωρήσει με γοργά και τολμηρά βήματα. 

      Το υπό κατάρτιση νομοσχέδιο για το Επιτελικό Κράτος και τις διαβαθμιδικές συνεργασίες  θα πρέπει  να εμπιστευτεί  την  αποτελεσματική λειτουργία των αυτοδιοικητικών δυνάμεων και να  τους καταστήσει συνδιαμορφωτές και θεσμικούς εταίρους στην  αναπτυξιακή προοπτική  της χώρας, συνεπίκουρους στην εξυπηρέτηση του πολίτη και  αρωγούς και αλληλέγγυους των κοινωνικά ευπαθών κατηγοριών συμπολιτών μας. 

     Η  συμμετοχή του περιφερειάρχη στο Δ.Σ. της Ε.Ν.Π.Ε. των  αντιπεριφερειαρχών και συναδέλφων περιφερειακών συμβούλων σε επιτροπές της Ε.Ν.Π.Ε.  προσδίδει στη περιφέρειά μας  ένα πρόσθετο βήμα να αναδείξουμε τα συγκριτικά πλεονεκτήματα αλλά και τα ιδιαίτερα χαρακτηριστικά  της νησιώτικής περιφέρειάς μας  στη διαμόρφωση του νέου θεσμικού πλαισίου».  

Στην συνέχεια ο Πρόεδρος έδωσε το λόγο και  τοποθετήθηκαν επί του θέματος οι Θεματικοί Αντιπεριφερειάρχες κ. Γεώργιος Μακρυωνίτης, κ. Παμπάκας Σωτήριος και κα. Διακοσταυριανού – Σώζου Δέσποινα.

Στην συνέχεια ο Πρόεδρος έδωσε το λόγο στον Επικεφαλή της μείζονος μειοψηφίας κ. Χαράλαμπο Κόκκινο ο οποίος στην τοποθέτηση του υπογράμμισε και επισήμανε τα εξής :

« 1. Ο Απολογισμός της περιφερειακής αρχής διακρίνεται από την στασιμότητα, την έλλειψη διεκδικήσεων και οράματος και το σημαντικότερο από την έλλειψη αναπτυξιακής προοπτικής. 

 
2. Η κοινωνία ήταν απούσα. Ο νομοθέτης προέβλεψε την ειδική αυτή συνεδρίαση με σκοπό να ενημερώνεται η κοινωνία, οι πολίτες και οι φορείς για το έργο και τις δράσεις της Περιφέρειας του προηγούμενου έτους. Ωστόσο, σήμερα με λύπη διαπιστώσαμε ότι οι παρόντες στη συνεδρίαση περιορίστηκαν στα μέλη του Περιφερειακού Συμβουλίου και σε ορισμένα κομματικά στελέχη του ΠΑΣΟΚ. Οι πολίτες έδειξαν την αποστροφή τους προς την περιφερειακή αρχή και δεν προσήλθαν στη διαδικασία. 

  
3. Κατά το πρώτο έτος λειτουργίας της περιφερειακής αρχής ευημερούν οι αριθμοί και υποφέρει η κοινωνία. Αναρωτιόμαστε πως γίνεται ο κ. Μαχαιρίδης να μας παρουσιάζει μια πραγματικότητα ευημερίας μέσα από τους αριθμούς, την ίδια στιγμή που οι νησιώτες το τελευταίο έτος έχουν αντιμετωπίσει την πιο σκληρή καθημερινότητα επιβίωσης των τελευταίων δεκαετιών. Συγκεκριμένα :

· Το ΕΣΠΑ 2007-2013 έχει μόνον 280 εκατ. Ευρώ διαθέσιμα για το Νότιο Αιγαίο. Από αυτά τα 90 εκατ. Τα διαχειρίζονται το κεντρικό κράτος και τα Υπουργεία, και από τα υπόλοιπα 190 εκ. τα μισά από αυτά είναι σε δεσμευμένα σε έργα προηγούμενων προγραμματικών περιόδων( έργα «γέφυρες», πληρωμές αναπτυξιακού νόμου 2007-2009 κτλ). Τα 800 εκατ. Ευρώ του ΕΣΠΑ, που χειρίζονται τα Υπουργεία στα τομεακά προγράμματα έχουν απορρόφηση κάτω του 30 %.

4. Οι επισκέψεις κυβερνητικών στελεχών στις συνεδριάσεις του Περιφερειακού Συμβουλίου και οι υποσχέσεις τους για αντιμετώπιση των προβλημάτων των νησιωτών σε υγεία, αγροτική ανάπτυξη, απασχόληση, τουρισμό κ.α αποδείχτηκαν ψεύτικες.

5. Η Υποστελέχωση των υπηρεσιών της Περιφέρειας αυξάνεται επικίνδυνα. Λόγω των αντιλαϊκών κυβερνητικών επιλογών (μειώσεις μισθών, εφεδρεία, κτλ) παρατηρείται κύμα φυγής. Από 667 μειώθηκαν σε διάστημα ενός έτους σε 516. Αποτέλεσμα οι πολίτες να μην εξυπηρετούνται παρά τις ηρωικές προσπάθειες των εναπομεινάντων υπαλλήλων. 

6.  ΑΠΑΞΙΩΣΗ ΤΩΝ ΣΥΛΛΟΓΙΚΩΝ ΟΡΓΑΝΩΝ.  Ενώ διανύουμε ήδη τον 14ο μήνα της περιφερειακής αρχής:

ΔΕΝ έχει συνεδριάσει ΠΟΤΕ

· η Περιφερειακή Επιτροπή Διαβούλευσης

· η Περιφερειακή Επιτροπή Επαγγελματικής Κατάρτισης

· η Περιφερειακή Επιτροπή Ισότητας

            Επίσης,  μια φορά μόλις συνεδρίασε η  Επιτροπή Αγροτικής Οικονομίας, δύο φορές η Επιτροπή Τροποποίησης του Οργανισμού της Περιφέρειας και τρεις φορές η Επιτροπή Τουριστικής Ανάπτυξης. 

ΔΕΝ – έχει εκλεγεί Συμπαραστάτης του Πολίτη και της Επιχείρησης

ΔΕΝ – έχουν παραχωρηθεί γραφεία στις παρατάξεις όπως ορίζει ο νόμος

ΔΕΝ – δεν έχει ποτέ τεθεί ως θέμα ημερήσιας διάταξης του Συμβουλίου κανένα από τα θέματα που εισηγούνται οι παρατάξεις της μειοψηφίας. 

Συμπερασματικά, προκύπτει ξεκάθαρα ότι ο ΚΑΛΛΙΚΡΑΤΗΣ και η περιφερειακή αρχή που στηρίχθηκε από το ΠΑΣΟΚ απέτυχαν. Οι υποσχέσεις Ραγκούση για 4 δισεκατομμύρια ευρώ στην αυτοδιοίκηση, το θολό θεσμικό πλαίσιο και οι απαραίτητες αλλαγές που εισηγείται σήμερα ο κ Γιαννίτσης ομολογούν περίτρανα αυτή την αποτυχία. 

Η περιφερειακή παράταξη «ΝΕΑ ΕΠΟΧΗ ΓΙΑ ΤΑ ΝΗΣΙΑ ΜΑΣ» απέδειξε μέχρι σήμερα με την παρουσία των στελεχών της στο Περιφερειακό Συμβούλιο και σε όλες τις Επιτροπές που συμμετέχουν ότι στηρίζουμε πάντοτε οποιαδήποτε πρόταση ανάπτυξης ενώ αντιστεκόμαστε σε μικροκομματικές σκοπιμότητες και πολιτικές υποβάθμισης του θεσμού της Περιφέρειας και της ζωής των νησιωτών». 

Στην συνέχεια ο Πρόεδρος έδωσε το λόγο στον Επικεφαλή της παράταξης «ΠΟΛΙΤΕΣ ΚΟΝΤΡΑ ΣΤΟΝ ΚΑΙΡΟ» κ. Νικόλαο Συρμαλένιο ο οποίος στην τοποθέτηση του ανέφερε τα εξής :

«Στον ένα χρόνο από τη λειτουργία της Περιφερειακής Αυτοδιοίκησης Ν. Αιγαίου και δημόσιου απολογισμού της Περιφερειακής Αρχής, κρίνονται τόσο η λειτουργία του θεσμικού πλαισίου (Καλλικράτης), όσο και αυτή καθεαυτή η δράση και η λειτουργία της Περιφέρειας και φυσικά των βασικών οργάνων της (Περιφερειάρχης, Εκτελεστική Επιτροπή, Περιφερειακό Συμβούλιο, Επιτροπές κλπ.). Στα κλπ. περιλαμβάνονται ορισμένοι περιφερειακοί θεσμοί, όπως η Περιφερειακή Επιτροπή Διαβούλευσης (περιφερειακό όργανο που αποτελείται από τους βασικούς κοινωνικούς φορείς και πολίτες που εκλέχθηκαν από την κληρωτίδα), που συστάθηκε μεν, αλλά δεν λειτούργησε ποτέ, ο Περιφερειακός Συμπαραστάτης του Πολίτη, του οποίου η διαδικασία εκλογής μετά από μια πρώτη αποτυχημένη προσπάθεια, για λόγους σκοπιμοτήτων δεν πραγματοποιήθηκε ποτέ, παρότι κατ' επανάληψη (και χθες) εγγράφηκε στις ημερήσιες διατάξεις διαδοχικών συνεδριάσεων, οδηγώντας το θεσμό στην γελοιοποίηση και τον εκφυλισμό του και ακόμα η Επιτροπή Ισότητας των Φύλων, της οποίας η τύχη αγνοείται.

Σε ότι αφορά τον “Καλλικράτη”, ευθύς εξ αρχής, ακόμα και πριν θεσμοθετηθεί, είχαμε εκτιμήσει ότι αποτελεί την εφαρμογή του Μνημονίου στην Αυτοδιοίκηση και ως εκ τούτου , αυτό που  εξαγγέλθηκε από την κυβέρνηση Παπανδρέου ως η μεγάλη μεταρρυθμιστική τομή, , δεν αποτέλεσε τίποτα άλλο, παρά την ταφόπλακα της Αυτοδιοίκησης, που έχοντας ως στόχο τον περιορισμό στο ελάχιστο των δαπανών, δημιούργησε ένα καθαρά συγκεντρωτικό μοντέλο, που το μόνο που έκανε, ήταν η αποκέντρωση του συγκεντρωτικού κράτους στο επίπεδο της Περιφέρειας. Δημιούργησε δηλαδή μια αποκεντρωμένη κρατική διοίκηση σε όλη την Ελλάδα, χωρίς ουσιαστική δυνατότητα αυτοτελούς αναπτυξιακού σχεδιασμού, χωρίς πόρους, χωρίς υπηρεσίες και με ελάχιστο προσωπικό. Ταυτόχρονα με τη σύσταση των δευτεροβάθμιων οργάνων ΚΕΔΕ και ΕΝΠΕ και με το απόλυτα εξοντωτικό εκλογικό σύστημα για τις μικρότερες παρατάξεις, η θεσμική εκπροσώπηση της Αυτοδιοίκησης διαμορφώθηκε υπό τον απόλυτο έλεγχο του βασικού εταίρου της τρικομματικής συγκυβέρνησης, του ΠΑΣΟΚ, με στόχο να υπηρετηθεί πιστά η μνημονιακή πολιτική και η υποταγή της Αυτοδιοίκησης.

Σε ότι αφορά τη λειτουργία της Περιφέρεια μας, η υποστελέχωση που κληρονομήθηκε από τις δύο πρώην Νομαρχίες που έφθανε περίπου στο 65-70 % κενών οργανικών θέσεων, δέχθηκε με την ψήφιση του μεσοπρόθεσμου, συντριπτικό πλήγμα, μέχρις άμεσου κινδύνου διάλυσης της, αφού καταργήθηκαν δια μιάς, όλες οι κενές οργανικές θέσεις, ενώ επίσης προβλέφθηκε επιπλέον και η κατάργηση όλων των θέσεων που για οποιοδήποτε λόγο μελλοντικά θα μείνουν κενές, είτε λόγω συνταξιοδοτήσεων, είτε για οποιοδήποτε άλλο λόγο. Στο σημείο αυτό, μεγάλη είναι η ευθύνη του Περιφερειάρχη που έχει υπαινιχθεί δημόσια και επανειλημμένα, ότι θα προτιμούσε την ένταξη των υπαλλήλων των περιφερειακών ενοτήτων πλην Σύρου και Ρόδου, στους αντίστοιχους Δήμους, κάτι που βεβαίως θα οδηγούσε στην οριστική διάλυση των υπηρεσιών στις περιφερειακές ενότητες. Αυτό βεβαίως θα σήμαινε πλήρη υποβάθμιση της ύπαρξης και της υπόστασης αυτής καθεαυτής της Περιφέρειας, αφού τότε θα υπήρχε μόνο στη Σύρο και στη Ρόδο και φυσικά όλες οι αρμοδιότητες της στα νησιά θα ασκούνταν είτε από το κεντρικό κράτος, είτε από τους Δήμους. Αλλά με αυτούς τους όρους, ποιό είναι το νόημα του β' βαθμού αυτοδιοίκησης;

Ας περάσουμε όμως και σε άλλα ουσιαστικά ζητήματα που αφορούν τον απολογισμό. Ο Περιφερειάρχης,  οχυρωμένος πότε πίσω από την κομματική του ταυτότητα και πότε με την αυτοδιοικητική του ιδιότητα, προσπαθεί να συμβιβάσει τα ασυμβίβαστα. Ο Περιφερειάρχης προσπαθεί να δικαιολογήσει την αρχική εκτίμηση όλων των αυτοδιοικητικών που πρόσκεινται στο ΠΑΣΟΚ, ότι ο “Καλλικράτης”, αποτέλεσε πράγματι μια μεγάλη τομή, που όμως βρέθηκε μέσα στη δίνη της κρίσης και δεν μπόρεσε να προχωρήσει με τους ρυθμούς που θα ήθελαν. 

Θα μιλήσουμε καταρχήν για τις αρμοδιότητες και κατόπιν για τους πόρους. Σε ότι αφορά τις αρμοδιότητες, αναφέρεται στην αποκέντρωση του ΕΣΠΑ και του αναπτυξιακού νόμου, επαίρεται για τα επιτεύγματα του ρυθμού απορρόφησης του ΕΣΠΑ (πρώτη Περιφέρεια σε όλη την Ελλάδα), και κατηγορεί τους Δήμους που είτε βραδυπορούν, είτε προχωρούν σε λαθεμένες επιλογές έργων, σε σχέση με τις απαιτήσεις ενός στρατηγικού σχεδιασμού. 

Αποσιωπά όμως τελείως ότι: 

Α) τα κονδύλια είτε του ΕΣΠΑ είτε του ΠΔΕ σε ότι αφορά τους εθνικούς πόρους, είναι προκαθορισμένα από την κεντρική διοίκηση και δεν επιδέχονται καμία μεταβολή. Η μεγάλη απορρόφηση είναι αποτέλεσμα  της μεγάλης συμμετοχής του άξονα χρηματοδότησης των ιδιωτικών επενδύσεων, αλλά και του κλεισίματος  σε μεγάλο βαθμό του προγράμματος ήδη από την Αποκεντρωμένη Διοίκηση, ενώ η απορρόφηση του άξονα που αφορά χρηματοδοτήσεις έργων για τα μικρά νησιά ανέρχεται μόλις στο 3,66 %, κάτι που  διαιωνίζει την άνιση ανάπτυξη και απομακρύνει τις όποιες προοπτικές ενδοπεριφερειακής οικονομικής και κοινωνικής συνοχής. Επίσης αποσιωπάται πλήρως η απώλεια του μεγαλύτερου μέρους των 250 εκατ ευρώ, που αναφερόταν στο Ειδικό Πρόγραμμα Ν. Αιγαίου και αφορούσε αντιστάθμισα λόγω απώλειας πόρων από το Στόχο ΙΙ, κονδύλι που ακυρώθηκε οριστικά λόγω περικοπής του ΠΔΕ. Επί πλέον θα θέλαμε να έχουμε επίσημη πληροφόρηση για τα δεκάδες έργα που έχουν ανατεθεί στην ΕΓΝΑΤΙΑ ΑΕ, στα οποία παρουσιάζονται μεγάλες καθυστερήσεις, ενώ η προοπτική ιδιωτικοποίησης της, δημιουργεί ακόμα πιο θολή εικόνα σε σχέση με τους όρους και τις προοπτικές υλοποίησης τους.  

Β) δεν έχει εκπονηθεί μέχρι σήμερα από την Περιφέρεια κανένας στρατηγικός σχεδιασμός, ούτε σε μακροπρόθεσμη ούτε σε ετήσια βάση (βρίσκεται ακόμα στο στάδιο της μελέτης), που να χαράζει τους στρατηγικούς αναπτυξιακούς στόχους και μάλιστα με κοινωνικό και οικολογικού περιεχόμενο

Γ) η διαδικασία του δημοκρατικού προγραμματισμού, δηλαδή της ουσιαστικής διαβούλευσης από κάτω προς τα πάνω και αντίστροφα, έχει καταργηθεί προ πολλού, με αποτέλεσμα τα ενταγμένα έργα να αποτελούν ένα κατάλογο ατάκτως ερριμμένων έργων, χωρίς όραμα, στρατηγική και σχέδιο. Η διαδικασία του Δημοκρατικού Προγραμματισμού που κάποτε αποτελούσε την πεμπτουσία της δημοκρατίας και της συμμετοχής των τοπικών κοινωνιών, βρίσκεται πλέον στα αζήτητα, προφανώς ως διαδικασία άχρηστη και αναποτελεσματική, περιθωριοποιώντας ακόμα και στα ζητήματα ένταξης στο ΕΣΠΑ βασικούς φορείς υλοποίησης έργων, όπως οι Δήμοι, που σε μεγάλο βαθμό πρέπει να καλλιεργούν αρεστές σχέσεις με τον εκάστοτε Περιφερειάρχη για να έχουν συγεκριμένα αποτελέσματα. 

Όσο για τον Προϋπολογισμό και αυτός καταρτίζεται αποκλειστικά από τις υπηρεσίες μακριά από διαδικασίες διαβούλευσης και συμμετοχής, με ότι αυτό συνεπάγεται για τις πραγματικές ανάγκες των τοπικών κοινωνιών και για την εξυπηρέτηση των στόχων της βιώσιμης και ισόρροπης ανάπτυξης της περιοχής μας.

Σε ότι αφορά άλλες ουσιαστικές αρμοδιότητες, όπως Τουρισμός, Ακτοπλοϊκή Ενδοεπικοινωνία, Υγεία θεωρητικά ο Περιφερειάρχης τις διεκδικεί και μάλιστα σε πλείστα όσα Δελτία Τύπου, στα οποία μας παρουσιάζει τις επαφές του με διάφορες κυβερνητικούς παράγοντες, εμφανίζεται πλεισίστιος υπέρ της αποκέντρωσης τους στην Περιφερειακή Αυτοδιοίκηση, ενώ παράλληλα προβάλλει σωστά το επιχείρημα της ταυτόχρονης αποκέντρωσης των αντίστοιχων πόρων, για να μπορέσουν αυτές να ασκηθούν. Και ενώ εξαγγέλλει τα παραπάνω, την ίδια στιγμή στην πράξη δεν κάνει τίποτα για να ξεκινήσει έστω η διαδικασία αποκέντρωσης των αρμοδιοτήτων, αφού όχι μόνο δεν διεκδίκησε δυναμικά μέχρι σήμερα αυτά που ήδη προβλέπει ο νόμος, αλλά ούτε καν έθεσε στο περιφερειακό συμβούλιο το ανάλογο θέμα. Χαρακτηριστική περίπτωση η συζήτηση στη συνεδρίαση του περιφερειακού συμβουλίου στη Νάξο (Ιούλιος 2011) με θέμα τη Δημόσια Υγεία στα νησιά, όπου σε Ερώτηση μας, αν θα διεκδικήσουμε τη μεταφορά των αρμοδιοτήτων της ΔΥΠΕ όπως προβλέπει ο ν. 3852/10, απάντησε: “είμαστε έτοιμοι για κάτι τέτοιο;”

Από εκεί κι' έπειτα για την Ακτοπλοΐα κουβέντα (ούτε μια συνεδρίαση δεν έχει ασχοληθεί με το θέμα), ενώ πιο αποκαλυπτική ήταν η στάση της απόλυτης σιωπής, όταν με το άρθρο 15 του ν. για τα αυθαίρετα, μια σειρά αρμοδιότητες της Περιφερειακής Αυτοδιοίκησης (έγκριση περιβαλλοντικών όρων σε τομείς της Γεωργίας-Κτηνοτροφίας και Αλιείας, Βιομηχανίας και Βιοτεχνίας, στην κατάρτιση και έγκριση του περιφερειακού σχεδιασμού διαχείρισης των στερεών αποβλήτων κλπ.), επανήλθαν στη δικαιοδοσία του ΥΠΕΚΑ, αποδεικνύοντας βεβαίως πόσο οι κυβερνώντες πιστεύουν βαθιά στην Αυτοδιοίκηση. Τούτων δεδομένων το να υπερηφανεύεται η Περιφερειακή Αρχή ότι έχει επιτελέσει σημαντικό έργο, στο θέμα των περιβαλλοντικών υποδομών, εκτιμούμε ότι είναι υπερβολή, γιατί δεν αρκεί το θετικό αλλά μικρό πιλοτικό έργο της διαχείρισης των σκουπιδιών της Χάλκης και της Ανάφης, όταν μεγάλα νησιά εξακολουθούν και αντιμετωπίζουν ακόμα πρόβλημα χωροθέτησης των ΧΥΤΥ και επίκεινται τα ευρωπαϊκά πρόστιμα, όπως δεν αρκεί το επίσης θετικό έργο με πρωτοβουλία του Αντιπεριφερειάρχη κ. Μακρυωνίτη για δημιουργία μονάδων διάθεσης και παραγωγής πόσιμου νερού, όταν ακόμα σε πολλά νησιά υπάρχει τεράστιο πρόβλημα έλλειψης νερού που ακριβοπληρώνεται (10-11 € το κυβικό) στις εταιρείες των υδροφόρων πλοίων ή που το τελευταίο διάστημα αρχίζει να ανατίθεται η διαχείριση του στην ΕΥΔΑΠ Νήσων, μέσω της οποίας ορατός είναι ο κίνδυνος το πρώτο δημόσιο και κοινωνικό αγαθό, το νερό, να περάσει σε ιδιωτικά χέρια. Αντίστοιχες σοβαρές καθυστερήσεις παρατηρούνται και στον τομέα των λυμάτων, όπου ακόμα σε πολλά νησιά τα έργα διαχείρισης τους, ή δεν έχουν καν ξεκινήσει ή βρίσκονται σε ημιτελές στάδιο. 

Σε ότι αφορά τους πόρους ή διαφορετικά τα Οικονομικά της Αυτοδιοίκησης. Οταν θέλεις να υπάρχει Αυτοδιοίκηση με αυτοτέλεια και αυτοδυναμία και όχι συνέχιση της εξάρτησης της από το κεντρικό κράτος, βασικό εργαλείο είναι προφανώς οι πόροι. Και εδώ ο Καλλικράτης όχι απλώς δεν αποτέλεσε τομή, αλλά ακριβώς γι' αυτό έγινε. Πέραν των περικοπών που αποφασίστηκαν στα πλαίσια του μνημονίου (3 δις €  από θεσμοθετημένους πόρους της τοπικής αυτοδιοίκησης ως το 2013), μέσω Καλλικράτη ελέγχονται απόλυτα και οι πενιχροί πόροι που αποδίδονται στην Τοπική Αυτοδιοίκηση. Έτσι αντί για μια μεγάλη ριζική μεταρρυθμιστική τομή του δημοσιονομικού συστήματος, με στόχο την ανακατανομή του συνόλου των φορολογικών εσόδων υπέρ της Αυτοδιοίκησης και των δύο βαθμών με κριτήρια αναπτυξιακά, κοινωνικά, πληθυσμιακά, γεωγραφικά κλπ, έχουμε την “απόδοση” στην Περιφερειακή Αυτοδιοίκηση του 2,4% της φορολογίας εισοδήματος των φυσικών και νομικών προσώπων και του 4% του ΦΠΑ, ποσά που καταλήγουν η Αυτοδιοίκηση στη χώρα μας να διαχειρίζεται το 3,3 % του ΑΕΠ έναντι του 11,50 % που είναι ο μέσος όρος στην Ε.Ε ,ενώ χαρακτηριστικά στη Δανία διαχειρίζεται το 70% των φορολογικών εσόδων. 

Ο Περιφερειάρχης αλλά και όλοι οι κομματικοί παράγοντες του ΠΑΣΟΚ και τη ΝΔ, ποτέ δεν είδαν την Αυτοδιοίκηση ως θεσμό οικονομικά αυτοδύναμο και διοικητικά αυτοτελή. Γι' αυτό άλλωστε και δεν διεκδίκησαν με μια τέτοια οπτική το ζήτημα των πόρων, ούτε κατά την προεργασία του Καλλικράτη, ούτε βέβαια και σήμερα γιατί καταλαβαίνουν ότι αυτό θα σήμαινε ρήξη με τις πολιτικές του μνημονίου, ουσιαστική ρήξη με το συγκεντρωτικό κράτος και τις κομματικές εξαρτήσεις. Κατά συνέπεια οι εκ των υστέρων υποκριτικές φωνές περί αναντιστοιχίας αρμοδιοτήτων και πόρων, μόνο ως φάρσα μπορεί να ακούγεται, για να δικαιολογούμε και τη στάση μας, γιατί σε τελευταία ανάλυση, δεν θα έπρεπε απλώς να διεκδικούμε, αλλά να απαιτούμε.

Ένα άλλο κρίσιμο ζήτημα που θεωρούμε κορυφαίο, είναι το τεράστιο έλλειμμα συλλογικής και δημοκρατικής λειτουργίας του Περιφερειακού Συμβουλίου και ειδικότερα η στάση του Περιφερειάρχη, απέναντι στο συμβούλιο συνολικά, αλλά και απέναντι στις παρατάξεις της μειοψηφίας και αυτό ανεξάρτητα από τις όποιες ευθύνες της κάθε παράταξης ξεχωριστά. Από την αρχή υιοθέτησε μια στάση συγκεντρωτική και αλαζονική (ίσως υπερτίμησε το ποσοστό της απευθείας εκλογής του) και δεν έδειξε ποτέ διάθεση συνεννόησης σε κανένα ζήτημα. Χαρακτηριστική ήταν η στάση του από την αρχή, την ημέρα της Ορκωμοσίας, όταν παρά τη θέληση του αναγκάστηκε να δεχθεί την εθιμοτυπική τοποθέτηση και των επικεφαλής των παρατάξεων. Από εκεί κι' έπειτα άρχισε μια λογική ασφυκτικής χρονικής πίεσης στις τοποθετήσεις, τέτοια που ουδέποτε προσωπικά είχα νοιώσει στα οκτώ (8) προηγούμενα χρόνια της θητείας μου ως νομαρχιακός σύμβουλος και επί κεφαλής παράταξης. Με την κατά πλειοψηφία ψήφιση του Κανονισμού μετά από πολύμηνη καθυστέρηση, καθιερώθηκε ένας μικρός χρόνος (5 λεπτών) για τους επικεφαλής των παρατάξεων, αφήνοντας βεβαίως για τον εαυτό του απεριόριστο χρόνο και απεριόριστη δυνατότητα παρεμβάσεων σε οποιαδήποτε φάση και στιγμή της συνεδρίασης. Αλλά το πιο ουσιαστικό, βεβαίως δεν είναι ο χρόνος, αλλά η διαρκής  συμπεριφορά και στάση απαξίωσης όλων των παρατάξεων της μειοψηφίας, που ούτε ρωτώνται, ούτε τους δίνεται η δυνατότητα να συμβάλλουν και ως φαίνεται σε τελευταία ανάλυση ούτε ενδιαφέρουν τον Περιφερειάρχη, θεωρώντας όλες τις άλλες απόψεις, εκ των προτέρων άχρηστες και χάσιμο χρόνου την όποια διαβούλευση. Ο Περιφερειάρχης, ομολογουμένως δραστήριος – και αυτό δεν είναι ειρωνική εκτίμηση – συναντά κατ' επανάληψη τον Επίτροπο Περιφερειακής Πολιτικής, τους αρμόδιους υπουργούς, ανώτερα στελέχη της Διοίκησης, συμμετέχει στην Επιτροπή Περιφερειών της Βουλής κλπ. και πηγαίνει εκεί αυτάρκης με τις δικές του απόψεις. Ενημερώνει για αυτές τις συναντήσεις, αραιά και που το σώμα του περιφερειακού συμβουλίου, χωρίς να υπάρχει δικαίωμα αντίλογου, ούτε καν ερωτήσεων, για να μην χάσουμε χρόνο.....μιας και τα θέματα είναι πολλά και δεν προλαβαίνουμε.....Απεχθάνεται τη συλλογική διεκδίκηση προς την κυβέρνηση και τα κυβερνητικά όργανα, ενώ ακόμα και το δικαίωμα των παρατάξεων να θέτουν θέματα εκτός ημερήσιας διάταξης, να καταθέτουν Ψηφίσματα και να διεκδικούν απαντήσεις σε Ερωτήσεις-Επερωτήσεις διαφόρων θεμάτων που απασχολούν είτε την Περιφέρεια ως σύνολο, είτε επί μέρους νησιά, αντιμετωπίστηκαν μέσω της κατά πλειοψηφία ψήφισης του Κανονισμού, στην εξώθηση τους στο τέλος της συνεδρίασης, δηλαδή στην εκ των πραγμάτων υποβάθμιση τους, αφού μετά από πολύωρες συνεδριάσεις, η κατάσταση του συμβουλίου είναι διαλυτική. Η πρόταση μας για διήμερες συνεδριάσεις, όπως γίνεται σε άλλες νησιωτικές περιοχές (Ιόνια), απορρίφθηκε, με υπαρκτά αλλά στην ουσία αβάσιμα επιχειρήματα, αφού η απαρτία υπολογίζεται με την έναρξη και στη συνέχεια διατηρείται. Είναι τόση η απέχθεια του Περιφερειάρχη με τις συλλογικές αποφάσεις, αφού ακόμα και τη διαμαρτυρία κατά της αύξησης των συντελεστών του ΦΠΑ, θέλησε να την κάνει με προσωπική του δήλωση και όχι με απόφαση του συλλογικού οργάνου (περιφερειακού συμβουλίου), που είχε συνεδριάσει ακριβώς την προηγούμενη μέρα, προφανώς για να καρπωθεί μόνος τη δόξα και την προβολή στα μμε. Ετσι, ο χαρακτηρισμός μας ότι ο κ. Μαχαιρίδης συμπεριφέρεται ως διορισμένος και όχι ως εκλεγμένος Περιφερειάρχης, δεν απέχει και πολύ από την πραγματικότητα, αφού χρησιμοποιεί το περιφερειακό συμβούλιο, όχι ως συλλογικό όργανο διαβούλευσης και επεξεργασίας θέσεων και στρατηγικής, αλλά ως όργανο εφαρμογής προειλημμένων αποφάσεων και μάλιστα όχι συνολικά της πλειοψηφίας. 

Από την πλευρά μας, στη διάρκεια αυτής της χρονιάς, τοποθετηθήκαμε σε μια σειρά ζητήματα που έχουν άμεση σχέση τόσο με τις αναπτυξιακές προοπτικές της Περιφέρειας, όσο και με την καθημερινή διαβίωση των συμπολιτών μας και ζητήσαμε από την Περιφερειακή Αρχή να πάρει συγκεκριμένη θέση, τις περισσότερες φορές χωρίς αποτέλεσμα. Αναδείξαμε τα πιο κάτω θέματα, είτε με προτάσεις Ψηφισμάτων, είτε με Ερωτήσεις – Επερωτήσεις, είτε με Ανακοινώσεις και Υπομνήματα, είτε με τη συμμετοχή μας σε κινητοποιήσεις, είτε με συναντήσεις με τοπικούς κοινωνικούς φορείς κλπ.. Προσπαθήσαμε η διεκδίκηση λύσεων στα ζητήματα αυτά να ξεφύγουν από τα πλαίσια παραταξιακών διεκδικήσεων και να γίνουν συλλογικές αποφάσεις, όμως δεν υπήρξε διάθεση ούτε από την πλειοψηφία κυρίως, αλλά ούτε φυσικά από τις άλλες παρατάξεις, πλην ελάχιστων εξαιρέσεων 

Τα ζητήματα αυτά, μεταξύ άλλων, είναι:

Αναπτυξιακός νόμος, ενδεχόμενη κατάργηση μειωμένων συντελεστών του ΦΠΑ, στήριξη της δημόσιας Υγείας στο νησιωτικό χώρο, συγχωνεύσεις – καταργήσεις σχολικών μονάδων, ανάκληση της μεταφοράς των νοσοκομείων της Ρόδου και της Σύρου καθώς και των υπαγόμενων σε αυτά Κέντρων Υγείας από τη ζώνη Γ' στη ζώνη Β', αυξήσεις των τιμολογίων της ΔΕΗ από 1/1/2011, στήριξη της πρωτογενούς παραγωγής και κυρίως της βιολογικής γεωργίας και κτηνοτροφίας, αποφάσεις της διυπουργικής επιτροπής αποκρατικοποιήσεων για ξεπούλημα μεγάλων εκτάσεων ανάμεσα τους και το Πρασονήσι της Ρόδου, αντίδραση στις αυξήσεις των ακτοπλοϊκών εισιτηρίων από 1/4/2011 και ανάδειξη του μεταφορικού ισοδύναμου, αρτιότητα στις περιοχές Νatura και χωροταξικός σχεδιασμός, καταγγελία των επιλεκτικών προσκλήσεων στη Σύσκεψη με τον πρωθυπουργό στη Σύρο το Μάρτιο του 2011, καταγγελία της βίαιης επίθεσης των ΜΑΤ ενάντια στο Συριανό λαό και τη νεολαία, ανάδειξη των προτάσεων μας για ένα άμεσο πρόγραμμα αντιμετώπισης της ανεργίας, Τουρισμός με έμφαση στην ποιοτική αναβάθμιση και στις εναλλακτικές μορφές, όχι στο χωροταξικό για τις ιχθυοκαλλιέργειες και στήριξη της παράκτιας αλιείας,  τόνωση των αλιευτικών αποθεμάτων και απαγόρευση στις μηχανότρατες για αλίευση κοντίτερα από 1 ½ μίλι από τις ακτές, αδιαπραγμάτευτος στόχος  η ανέλκυση του Sea Diamond, στήριξη του ναυπηγείου Νεωρίου Σύρου, όχι στην κατάργηση των ΔΟΥ εκτός Σύρου και Ρόδου, κίνδυνος μείωσης του ΕΣΠΑ στο 50% λόγω κατάργησης της εθνικής συμμετοχής, αλλαγές του εφαρμοστικού νόμου που θίγουν βάναυσα τις ακτές και τις παραλίες του νησιωτικού μας χώρου (αύξηση συντελεστών δόμησης στα 4 στρέμματα, παραχώρηση σε ιδιώτες της ζώνης αιγιαλού και παραλίας για 50 χρόνια), σύνθετη τουριστική κατοικία, διατήρηση των θέσεων εργασίας στην S&B καθώς και τήρηση των δεσμεύσεων της για την ασφαλή διάθεση των στερεών αποβλήτων, αύξηση του ΦΠΑ στην εστίαση, μεταφορά έγκρισης περιφερειακού σχεδιασμού διαχείρισης απορριμμάτων και περιβαλλοντικών όρων στο ΥΠΕΚΑ, προτάσεις για ολοκληρωμένη διαχείριση των απορριμμάτων και συμβολή της Περιφέρειας σε οξυμένα προβλήματα πολλών νησιών , Ψήφισμα κατά των νέων φόρων (χαράτσια), πρωτοβουλία  για δημιουργία Ακτοπλοϊκού Φορέα με συμμετοχή του Δημοσίου και της Αυτοδιοίκησης, διεκδίκηση ναυπήγησης πλοίων στο ναυπηγείο του Νεωρίου, άρνηση πληρωμής χαρατσιών  μέσω ΔΕΗ -συνεργασία με το ΡΟΔΟ ΚΟΚΚΙΝΟ, λουκέτο στις υπηρεσίες της Περιφέρειας για εξαίρεση μας από το νόμο κατάργησης των κενών οργανικών θέσεων,  αξιοποίηση των Ανανεώσιμων Πηγών Ενέργειας (ΑΠΕ) χωρίς υπερμεγέθη αιολικά πάρκα, εκλογή Περιφερειακού Συμπαραστάτη του Πολίτη με σεβασμό στο θεσμό, διοικητικές αλλαγές στην Περιφέρεια (αυτοτέλεια των δύο πρώην Νομαρχιών, Επαρχεία), Συμμετοχικός Προϋπολογισμός, παραίτηση του Διοικητή του νοσοκομείου Ρόδου, σύσταση Υγειονομικών Επιτροπών Αναπηρίας και στις έδρες των Περιφερειακών Ενοτήτων εκτός Σύρου και Ρόδου, 

Τελειώνοντας, θέλουμε να υπενθυμίσουμε ότι το επιχείρημα του κ. Μαχαιρίδη και της Περιφερειακής Αρχής ότι, δεν μπορούμε να ασχολούμαστε με θέματα  που άπτονται της κεντρικής πολιτικής σκηνής που δεν αφορούν δήθεν και την Περιφέρεια, είναι όχι μόνο έωλο αλλά και άκρως παραπλανητικό. Διότι δεν μπορεί να μην μας αφορούν οι δραματικές επιπτώσεις στο εισόδημα, στην απασχόληση, στις κοινωνικές κατακτήσεις, στο περιβάλλον, όπως διαμορφώθηκαν με τις πολιτικές του μνημονίου και το καταιγιστικό νομοθετικό πλαίσιο που ακολούθησε. Δεν μπορεί να μην μας αφορούν σοβαρά ζητήματα παιδείας όπως η κατάργηση ή συγχώνευση σχολικών μονάδων, όταν τουλάχιστον τα νομαρχιακά συμβούλια είχαν καθοριστικό λόγο, λόγω των τοπικών ιδιαιτεροτήτων. Δεν μπορεί να μην μας αφορά η διαφαινόμενη εκποίηση περιοχών εξαιρετικού φυσικού κάλλους, όπως το Πρασσονήσι της Ρόδου, αλλά και άλλα φιλέτα στα νησιά μας και μάλιστα με διαδικασίες fast track; Δεν μπορεί να μην μας αφορά η πολιτική για τη σύνθετη τουριστική κατοικία ή άλλες χωροταξικές και πολεοδομικές ρυθμίσεις που καθορίζουν το περιβάλλον των νησιών μας». 

Στην συνέχεια ο Πρόεδρος έδωσε το λόγο στον Επικεφαλή της παράταξης «ΟΙΚΟΛΟΓΙΚΟΣ ΑΝΕΜΟΣ» κ. Νικόλαο Χρυσόγελο ο οποίος στην τοποθέτηση του ανέφερε τα εξής:

“ Είναι γεγονός ότι απαιτούνται αλλαγές ακόμα και στον τρόπο που οργανώνεται μια συζήτηση, ακόμα και ένας απολογισμός πρέπει να γίνεται με πιο συμμετοχικό τρόπο για να μην καταλήγει σε παράλληλους μονολόγους. Ακόμα και οι αποφάσεις πρέπει να είναι αποτέλεσμα ενός καλύτερα οργανωμένου διαλόγου και η κατάληξη μιας διαδικασίας που βασίζεται σε επεξεργασία αλλά και σύνθεση.

Ως επικεφαλής μιας παράταξης είναι γεγονός ότι έχω περισσότερες δυνατότητες να τοποθετούμε και να αναλαμβάνω έργο. Σκέφτομαι όμως πώς νοιώθει ένας Περιφερειακός Σύμβουλος που απλώς ακούει τοποθετήσεις και ψηφίζει αλλά σπάνια έχει την δυνατότητα να παράγει ένα έργο. Πρέπει λοιπόν να οργανώσουμε διαφορετικά την δουλειά μας στο περιφερειακό Συμβούλιο ώστε όλοι οι Περιφερειακοί Σύμβουλοι, και της πλειοψηφίας και της μειοψηφίας, να έχουν ρόλο και λόγο, να συντάσσουν εκθέσεις, να διατυπώνουν εγκαίρως γνώμες για σημαντικά θέματα, να συμμετέχουν σε θεσμοθετημένες ή και άτυπες επιτροπές, σε γενικές γραμμές να νοιώθουν ότι άξιζε που έθεσαν υποψηφιότητα και εκλέχτηκαν στο Περιφερειακό Συμβούλιο. 

Η Περιφέρεια και το Περιφερειακό Συμβούλιο θα πρέπει να είναι, ιδιαίτερα σε αυτή την κρίσιμη φάση που βιώνει η χώρα, οι φορείς που σχεδιάζουν το μέλλον του Ν. Αιγαίου. Πρέπει να διεκδικήσουμε το δικό μας αυτόνομο ρόλο και όχι απλώς να παρακολουθούμε αυτά που (δεν) σχεδιάζει το κεντρικό κράτος. Θα μπορούσαμε να πούμε πολλά για τα θέματα αυτά. 

Θα θέλαμε όμως να κάνουμε και μια αναφορά του έργου που επιτελέσαμε ως περιφερειακή παράταξη, ο ΟΙΚΟΛΟΓΙΚΟΣ ΑΝΕΜΟΣ Ν Αιγαίου, όλο αυτό το διάστημα. 

Με τη συμπλήρωση ενός έτους παρουσίας στην Περιφέρεια Ν. Αιγαίου, και όχι απλά στο Περιφερειακό Συμβούλιο, και ενάμιση χρόνο από τη δημιουργίας μας, αισθανόμαστε την υποχρέωση να κάνουμε ένα μικρό απολογισμό της δράσης μας αλλά ταυτόχρονα να ζητήσουμε από τους πολίτες να μας επισημάνουν τα ζητήματα που τους απασχολούν ώστε να μπορέσουμε να κάνουμε ακόμα πιο αποτελεσματικές παρεμβάσεις μέσα και έξω από το Περιφερειακό Συμβούλιο. 

Είναι αλήθεια η πρώτη φορά που περιφερειακά σχήματα από το χώρο της Οικολογίας συμμετέχουν στην Τοπική Αυτοδιοίκηση στο Νότιο Αιγαίο και φυσικά ήταν για πολλά από τα μέλη του Οικολογικού Ανέμου μια πρωτόγνωρη διαδικασία τόσο πριν όσο και μετά την ανάδειξη μας στο Περιφερειακό Συμβούλιο. Από την άλλη πλευρά ο Νόμος 3852/2010 για τη Νέα Αρχιτεκτονική της Αυτοδιοίκησης και της Αποκεντρωμένης Διοίκησης, γνωστότερος και ως  Πρόγραμμα Καλλικράτης έθετε νέα δεδομένα για την Τοπική Αυτοδιοίκηση. Δυστυχώς, μέχρι σήμερα τα φιλόδοξα σχέδια του Καλλικράτη για την Τοπική Αυτοδιοίκηση, κυρίως του δεύτερου βαθμού που θα επιτελούσε ένα στρατηγικό και επιτελικό ρόλο,  δε βλέπουμε να υλοποιούνται.  

Για μας η επιδίωξη είναι σαφής: Να φυσήξει ένας δυνατός άνεμος αλλαγής και μεταρρυθμίσεων στην περιφέρεια και σε κάθε νησί του Ν. Αιγαίου. Υποστηρίζουμε μια διαφορετική πολιτική, που θα βασίζεται σε πέντε σημαντικές μεταρρυθμίσεις:

· Ανάδειξη  ενός πράσινου μέλλοντος για το Ν. Αιγαίο σε ένα ευρωπαϊκό πλαίσιο, προωθώντας ένα νέο μοντέλο ανάπτυξης στο Ν Αιγαίο που οδηγεί σε εσωτερική κοινωνική συνοχή και μείωση του χάσματος κοινωνικών υποδομών που υπάρχει μεταξύ των διαφόρων νησιών. 

· Νέα προσέγγιση που αντιμετωπίζει τα νησιά των Κυκλάδων και των Δωδεκανήσων ως ένα αλληλεξαρτώμενο και συνεργαζόμενο δίκτυο οικοσυστημάτων, οικονομιών και κοινωνιών, που δεν μας απασχολούν μόνο το καλοκαίρι, ως τουριστικός προορισμός, αλλά δώδεκα μήνες το χρόνο.

· Να αντιμετωπιστεί η νησιωτικότητα ως ευκαιρία και όχι ως μειονέκτημα. 

· Ουσιαστική αποκέντρωση στη λήψη αποφάσεων και διάθεση επαρκών πόρων, 

· Προώθηση μιας συνεκτικής, ενιαίας πολιτικής για την προστασία και βιώσιμη διαχείριση του θαλάσσιου πλούτου, της παράκτιας ζώνης, των φυσικών περιοχών, του δομημένου περιβάλλοντος και του αγροτικού τοπίου

         Παρόλο που είμαστε η μικρότερη παράταξη μέσα στο Περιφερειακό Συμβούλιο, οι παρεμβάσεις μας ήταν πολλές και σημαντικές. Ασχοληθήκαμε με όλα τα θέματα της Περιφέρειας Ν. Αιγαίου, καταθέτοντας προτάσεις, κάνοντας ερωτήσεις κι επερωτήσεις και επισημαίνοντας διαρκώς τόσο τα θετικά όσα και τα αρνητική σημεία της Περιφερειακής Αρχής. Η στάση μας δεν χαρακτηρίζεται ως στάση άρνησης αλλά ως στάση δημιουργίας και παραγωγής πολιτικής και αποτελεσμάτων προς όφελος των νησιωτών του Ν. Αιγαίου τόσο μέσω της κριτικής όσο και μέσω των τεκμηριωμένων κι αναλυτικών προτάσεών μας. Στο μπλογκ μας http://ecoanemos.wordpress.com μπορεί να δει ο καθένας/μία τις ερωτήσεις που καταθέσαμε, την κριτική που ασκήσαμε, τις θέσεις καθώς και τις προτάσεις μας για κάθε θέμα.  

 
Από την άλλη πλευρά δε θεωρήσαμε ποτέ ότι κατέχουμε την απόλυτη αλήθεια. Οι θέσεις μας αντίθετα βγαίνουν μέσα από την κοινωνία και μετά από διαβούλευση και συζήτηση με όλους τους κοινωνικούς εταίρους. Οι προτάσεις μας κατατίθενται για να συζητηθούν με την κοινωνία και να διαμορφωθούν οι πολιτικές και οι συνθήκες που θα επιτρέψουν στην ίδια την κοινωνία να κτίσει το δικό της βιώσιμο μέλλον. Γιατί πιστεύουμε ακράδαντα ότι εάν δεν εργασθούμε όλοι μαζί δυστυχώς δεν μπορούμε να πάμε μακριά. 


Δε θα μπορούσαμε λοιπόν να μείνουμε μέσα στο κλειστό πλαίσιο του Περιφερειακού Συμβουλίου. Διοργανώσαμε ημερίδες, συναντήσεις και επισκέψεις ώστε να μπορούμε κάθε φορά να διαμορφώνουμε άποψη για τη γνώμη της κοινωνίας και των φορέων αλλά και να σχηματίζουμε τη δική μας άποψη για τα ζητήματα που αφορούν τους πολίτες. Προσπαθούμε να ακούμε  τα προβλήματα των νησιωτικών κοινωνιών και  ιδιαίτερα των μικρών νησιών που απειλούνται από την απομόνωση και την εγκατάλειψη. Ενδεικτικά αναφέρουμε τις παρακάτω δράσεις μας:

· Προτάσεις στον Ευρωπαίο Επίτροπο Περιφερειακής Ανάπτυξης κ Joh. Hahn για μια συνεκτική περιφερειακή πολιτική στο Ν. Αιγαίο. Δείτε αναλυτικά: ΟΙ ΠΡΟΤΑΣΕΙΣ ΤΟΥ ΟΙΚΟΛΟΓΙΚΟΥ ΑΝΕΜΟΥ ΣΤΟ ΕΥΡΩΠΑΙΟ ΕΠΙΤΡΟΠΟ ΠΕΡΙΦΕΡΕΙΑΚΗΣ ΑΝΑΠΤΥΞΗΣ
· Προτάσεις για την απασχόληση, την κοινωνική προστασία και τη δημιουργία θέσεων εργασίας στο Ν Αιγαίο: Επερώτηση: Μέριμνα για ανασφάλιστα μέλη του Σωματείου Οικοδόμων και συναφών επαγγελμάτων Σύρου, Συνέντευξη για θέματα απασχόλησης, Σύρος 9 Ιουνίου 2011, 

· Προτάσεις για τη βιωσιμότητα του ναυπηγείου Νεωρίου και την απασχόληση των εργαζομένων εκεί. Δείτε:  7η συνεδρίαση – ΘΕΜΑ 12: Ενημέρωση για την πορεία λειτουργίας του ΝΑΥΠΗΓΕΙΟΥ – ΝΕΩΡΙΟΥ Σύρου
· Παρεμβάσεις και προτάσεις για τα θέματα των απορριμμάτων http://ecoanemos.wordpress.com/category/θέματα/απορρίμματα/
· Παρεμβάσεις για τις πολιτικές υγείας στο Ν. Αιγαίο http://ecoanemos.wordpress.com/category/θέματα/yγεία/
· Συμμετοχή σε αναπτυξιακές προσπάθειες για μια βιώσιμη οικονομία http://ecoanemos.wordpress.com/2011/09/21/οι-προτασεισ-του-οικολογικου-ανεμου-σ-2/
· Συμμετοχή σε συνέδριο Πράσινων Αυτοδιοικητικών http://ecogreens-gr.org/autodioikisi/?cat=85
· Παρεμβάσεις σε ενεργειακά θέματα http://ecoanemos.wordpress.com/θέματα/ενέργεια/
· Παρεμβάσεις για τον πρωτογενή τομέα http://ecoanemos.wordpress.com/2011/02/24/ημεριδα-διαλογου-«γεωργία-και-κτηνοτ/
· Παρεμβάσεις στα θέματα αλιείας http://ecoanemos.wordpress.com/category/θέματα/περιβάλλον/
· Επισκέψεις σε κέντρα πρόληψης, φυλακές, νοσοκομεία 

· Συναντήσεις με επαγγελματικούς και συνδικαλιστικούς φορείς 

· Προτάσεις για την πολιτική προστασία 

Εμείς λοιπόν πραγματικά πιστεύουμε ότι το μέλλον των πολιτών των νησιών του Ν. Αιγαίου δεν μπορεί να διαμορφωθεί χωρίς αυτούς. Πιστεύουμε ότι απλά και μόνο η συμμετοχή σε ένα Περιφερειακό Συμβούλιο δε δικαιώνει τον τίτλο του Περιφερειακού Συμβούλου. Θεωρούμε ότι το κτίσιμο ισχυρών αυτοδιοικητικών θεσμών περνάει και μέσα από τη διαμόρφωση μαζί με την κοινωνία θέσεων και προτάσεων. Πιστεύουμε σε μια Περιφερειακή Αυτοδιοίκηση που να μπορεί και να θέλει να σχεδιάσει την περιφερειακή ανάπτυξη προσαρμοσμένη στις ανάγκες και τις απαιτήσεις της κάθε περιφέρειας ξεχωριστά. Πιστεύουμε εν τέλει σε μια Περιφερειακή Αρχή που δεν είναι εντολοδόχος της κρατικής ή κομματικής εξουσίας ή «ενός ανδρός αρχή» αλλά ο μαέστρος μιας προσπάθειας διαλόγου μέσα στο Περιφερειακό Συμβούλιο κι όχι μόνο, κοινών πρωτοβουλιών και συνεκτικών πολιτικών με στόχο την  οικονομική, κοινωνική και περιβαλλοντική ευημερία της περιφέρειας συνολικά και του κάθε τόπου, όσο μικρός κι αν είναι. 

Ο ΟΙΚΟΛΟΓΙΚΟΣ ΑΝΕΜΟΣ θέλει να καλέσει τους πολίτες που μοιράζονται το όραμα μιας ισχυρής Αυτοδιοίκησης και ενός βιώσιμου μέλλοντας για το Νότιο Αιγαίο, άσχετα με ποια παράταξη συντάχθηκαν στις προηγούμενες εκλογές, να έλθουν κοντά μας για να συζητήσουμε και να διαμορφώσουμε εκείνες τις πολιτικές που, μέσα σε μια εποχή πολλαπλής  κρίσης, θα φέρουν την Περιφέρεια Νοτίου Αιγαίου ένα βήμα πιο κοντά στη βιωσιμότητα και στην αειφορία. 

Σε μια εποχή βαθειάς κρίσης, όπως η σημερινή, χρειάζονται ουσιαστικός διάλογος, νέες πολιτικές προτάσεις, αποτελεσματική οργάνωση της κοινωνίας και της περιφέρειας, κοινωνική αλληλεγγύη, συνεργασία μεταξύ των νησιών. Χρειάζεται επίσης να διαμορφώσουμε μια νέα στρατηγική για την περιφέρειά μας και για όλα τα νησιά, αναλαμβάνοντας μεγαλύτερο ρόλο και στις ευρωπαϊκές και στις εθνικές πολιτικές και εξελίξεις αλλά και φέροντας την Ευρώπη και τις ευρωπαϊκές πολιτικές πιο κοντά στα νησιά και στη νησιωτικότητα. Και σε αυτή την προσπάθεια επιδιώκουμε να παίξουμε ενεργό ρόλο ως ΟΙΚΟΛΟΓΙΚΟΣ ΑΝΕΜΟΣ μαζί με τους πολίτες”

 
Η παράταξη της Λαϊκής Συσπείρωσης αποχώρησε κατά την διάρκεια της  συνεδρίαση χωρίς να τοποθετηθεί  

Ακολούθησαν  τοποθετήσεις από τους κ.κ.  Περιφερειακούς  Συμβούλους και μετά από διαλογική συζήτηση   

ΤΟ ΠΕΡΙΦΕΡΕΙΑΚΟ ΣΥΜΒΟΥΛΙΟ

Ενημερώθηκε για τα πεπραγμένα έτους 2011 της Περιφερειακής Αρχής Νοτίου Αιγαίου. 

             Ο ΠΡΟΕΔΡΟΣ                                                       Ο ΓΡΑΜΜΑΤΕΑΣ

36.ΧΑΤΖΗΪΩΑΝΟΥ ΑΝΤΩΝΙΟΣ

37.ΧΡΥΣΑΦΙΔΗΣ ΠΑΥΛΟΣ


	


ΑΚΡΙΒΕΣ ΑΠΟΣΠΑΣΜΑ

             Ο ΠΡΟΕΔΡΟΣ                                                       Ο ΓΡΑΜΜΑΤΕΑΣ

     ΓΕΩΡΓΙΟΣ ΓΚΟΥΦΑΣ                                         ΝΙΚΟΛΑΟΣ ΧΡΥΣΟΓΕΛΟΣ  

ΕΛΛΗΝΙΚΗ ΔΗΜΟΚΡΑΤΙΑ

ΠΕΡΙΦΕΡΕΙΑ ΝΟΤΙΟΥ ΑΙΓΑΙΟΥ

ΓΕΝΙΚΗ Δ/ΝΣΗ ΕΣΩΤΕΡΙΚΗΣ ΛΕΙΤΟΥΡΓΙΑΣ

ΔΙΕΥΘΥΝΣΗ ΔΙΟΙΚΗΣΗΣ 

ΤΜΗΜΑ ΣΥΛΛΟΓΙΚΩΝ ΟΡΓΑΝΩΝ 

ΑΝΤΙΓΡΑΦΟ

ΑΠΟΔΕΙΚΤΙΚΟΥ ΔΗΜΟΣΙΕΥΣΗΣ ΑΠΟΦΑΣΗΣ

Στην Ερμούπολη, σήμερα  6/2/2012, οι υπογεγραμμένοι υπάλληλοι της Περιφέρειας Νοτίου Αιγαίου, Καραπιπέρη Μαρία και Καβαλάρη Άννα τοιχοκόλλησαν σε καθορισμένο μέρος της Περιφέρειας, πίνακα διαλαμβάνοντας την απόφαση του Περιφερειακού Συμβουλίου Νοτίου Αιγαίου αριθμ.9/2012, «Απολογισμός απ’ τον κ. Περιφερειάρχη των πεπραγμένων έτους 2011 της Περιφερειακής Αρχής Νοτίου Αιγαίου»

                        Οι ενεργήσαντες την τοιχοκόλληση  

1. Μ. Καραπιπέρη 

2. Α. Καβαλάρη 

